text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Mateo 19:1-30
19 Bjale ge Jesu a feditše go bolela mantšu ao, a tloga Galilea a tla mellwaneng ya Judea ka mošola wa Noka ya Jorodane.+2 Le gona, mašaba a magolo a mo latela gomme a a fodiša moo.+3 Bafarisei ba tla go yena ba ikemišeditše go mo leka, ba re: “Na go dumelelwa ke molao gore monna a hlale mosadi wa gagwe ka lebaka le lengwe le le lengwe?”+4 Ge a fetola a re: “Na ga se la bala gore yo a ba bopilego mathomong o ba dirile e le yo motona le yo motshadi,+5 gomme a re: ‘Ka lebaka le monna o tla tlogela tatagwe le mmagwe,+ a kgomarela mosadi wa gagwe gomme ba babedi ba e tla ba nama e tee’?+6 Ka gona, ga e sa hlwa e le ba babedi, eupša ke nama e tee. Ka baka leo, se Modimo a se tlemagantšego jokong go se be le motho yo a se aroganyago.”+7 Ba re go yena: “Ka gona, ke ka baka la’ng Moshe a laetše gore mosadi a newe lengwalo la bohlatse la go mo raka le go mo hlala?”+8 A re go bona: “Moshe o le dumeletše gore le hlale basadi ba lena ka baka la bopelothata bja lena,+ eupša go be go se bjalo go tloga mathomong.+9 Ke re go lena: Mang le mang yo a hlalago mosadi wa gagwe ge e se ka lebaka la bootswa, a nyala yo mongwe, o a hlotlola.”+10 Barutiwa ba gagwe ba re go yena: “Ge e ba boemo bo le bjalo ka monna le mosadi wa gagwe, gona ga se bohlale go nyala.”+11 A re go bona: “Ga se batho bohle ba amogelago taba ye, eupša ke bao ba nago le mpho yeo feela.+12 Gobane go na le batho ba opafetšego bao ba tswetšwego ba le bjalo,+ gape go na le bao ba opafetšego bao ba opafaditšwego ke batho, gomme go na le bao ba opafetšego bao ba itirilego bjalo ka baka la Mmušo wa magodimo. Yo a ka amogelago seo a a se amogele.”+13 Ke moka bana ba banyenyane ba tlišwa go yena gore a ba bee diatla gomme a rapele, eupša barutiwa ba ba kgalema.+14 Lega go le bjalo, Jesu a re: “Lesang bana ba le se ba thibele go tla go nna, gobane Mmušo wa magodimo ke wa ba bjalo ka bona.”+15 A ba bea diatla a tloga moo.+16 Bjale yo mongwe a tla go yena a re: “Morutiši, ke botse bofe bjo ke swanetšego go bo dira gore ke hwetše bophelo bjo bo sa felego?”+17 A re go yena: “Ke ka baka la’ng o mpotšiša ka seo e lego se sebotse? Go na le o Tee yo e lego yo botse.*+ Lega go le bjalo, ge e ba o nyaka go tsena bophelong, gona boloka ditaelo ka go se kgaotše.”+18 A re go yena: “Dife?”+ Jesu a re: “O se ke wa bolaya;+ o se ke wa hlotlola;+ o se ke wa utswa;+ o se ke wa nea bohlatse bja maaka;+19 godiša tatago le mmago;+ le ya gore: O rate moagišani wa gago ka mokgwa wo o ithatago ka wona.”+20 Lesogana leo la re go yena: “Tšeo ka moka ke di bolokile; ke sa hlaelelwa ke eng?”21 Jesu a re go yena: “Ge e ba o nyaka go ba yo a phethagetšego, sepela o yo rekiša dilo tša gago o nee badiidi gomme o tla ba le letlotlo legodimong,+ ke moka o tle o be molatedi wa ka.”+22 Ge lesogana leo le ekwa mantšu ao, la tloga le kwele bohloko, gobane le be le na le dilo tše dintši.+23 Eupša Jesu a re go barutiwa ba gagwe: “Ruri ke re go lena, go tla ba thata go mohumi gore a tsene Mmušong wa magodimo.+24 Le gona ke re go lena: Go bonolo gore kamela e tsene ka lešobana la nalete go e na le gore mohumi a tsene Mmušong wa Modimo.”+25 Ge barutiwa ba ekwa seo, ba makala kudu, ba re: “Ke mang yo ruri a kago phologa?”+26 Jesu a ba lebeletše mahlong a re: “Go batho se ga se kgonege eupša go Modimo dilo tšohle di a kgonega.”+27 Ke moka Petro ge a fetola a re go yena: “Bona! Re tlogetše dilo ka moka gomme ra go latela; gabotsebotse re tla hwetša’ng?”+28 Jesu a re go bona: “Ruri ke re go lena: Nakong ya go mpshafatšwa* ga dilo, ge Morwa wa motho a dula sedulong sa gagwe sa bogoši sa letago, lena ba le ntatetšego le lena le tla dula didulong tše lesomepedi tša bogoši, le ahlola meloko e lesomepedi ya Isiraele.+29 Yo mongwe le yo mongwe yo a tlogetšego dintlo goba bana babo goba dikgaetšedi goba tate goba mma goba bana goba mašemo ka baka la leina la ka, o tla okeletšwa kudu e bile o tla ja bohwa bja bophelo bjo bo sa felego.+30 “Eupša ba bantši ba e lego ba pele e tla ba ba morago gomme ba morago ya ba ba pele.+


c: text/html

text:
Thuto 6
Go na le Kholofelo Efe ka Bahu?
1. Ditaba tše dibotse ka bahu ke dife?
Ge Jesu a be a fihla Bethania kgauswi le Jerusalema, mogwera wa gagwe Latsaro o be a šetše a na le matšatši a mane a hwile. Jesu o ile a ya mabitleng a na le Mareta le Maria, e lego dikgaetšedi tša monna yo a hwilego. Go se go ye kae, ke ge lešaba le kgobokana. Na o ka akanya ka lethabo leo Mareta le Maria ba bilego le lona ge Jesu a be a tsoša Latsaro bahung?
Mareta o be a šetše a tseba ditaba tše dibotse ka bahu. O be a šetše a tseba gore Jehofa o tla tsoša bahu e le gore ba tlo phela lefaseng gape.
2. Boemo bja bahu ke bofe?
Batho ba bopilwe ka lerole. (Genesi 2:7; 3:19) Ga re meoya yeo e dulago mmeleng wa nama. Re dibopiwa tša nama, ka gona ga go na le karolo ya rena yeo e phologago lehu. Ge re ehwa, bjoko bja rena le bjona bo a hwa, gomme menagano ya rena e a fela. Ka baka leo, Latsaro ga se a ka a bolela selo mabapi le seo a se kwelego lehung ka gobane bahu ga ba tsebe selo.
Na Modimo o tlaiša batho ka mollo ka morago ga lehu? Ka ge Beibele e bontšha gore bahu ga ba tsebe selo, go molaleng gore thuto ya mollo wa dihele ke ya maaka le yeo e thomeletšago Modimo. O selekišwa ke kgopolo yeo ya go tlaišwa ga batho mollong.
3. Na bahu ba ka kgona go bolela le rena?
Bahu ga ba kgone go bolela goba go kwa. (Psalme 115:17) Eupša barongwa ba bangwe ke ba kgopo, gomme ba ka bolela le batho ba itira bahu. (2 Petro 2:4) Jehofa o iletša go leka go boledišana le bahu.
4. Ke bomang bao ba tlago go tsošwa?
Bahu ba dimilione bao ba lego mabitleng ba tla tsošetšwa bophelong mo lefaseng. Go tla tsošwa gaešita le ba bangwe bao ba bego ba sa tsebe Modimo e bile ba be ba dira dilo tše mpe.
Batho bao ba tsošitšwego ba tla kgona go ithuta therešo mabapi le Modimo le go bontšha tumelo go Jesu ka go mo kwa. (Kutollo 20:11-13) Bao ba tsošetšwago bophelong gomme ba dira dilo tše di lokilego ba tla kgona go phela ka mo go sa felego mo lefaseng.
5. Tsogo e re botša eng ka Jehofa?
Modimo o dirile gore go be le kholofelo ka bahu ka go romela Morwa wa gagwe gore a re hwele. Ka go re’alo, tsogo e re botša ka lerato la Jehofa le botho bja gagwe. Ke mang yo o nyakago go mmona ge bahu ba tsošetšwa bophelong?
Ithute ka mo go Oketšegilego
Ke Eng Seo ge e le Gabotse Beibele e se Rutago?
Bahu ba Kae?
Ithute seo Beibele e se bolelago ka gore bahu ba kae le gore ke ka baka la’ng batho ba ehwa.
Ke Eng Seo ge e le Gabotse Beibele e se Rutago?
Kholofelo ya Kgonthe Bakeng sa Baratiwa ba Gago ba ba Hwilego
Na o hlokofaletše ke motho yo o mo ratago? Na go a kgonega go ba bona gape? Ithute seo Beibele e se bolelago ka tsogo.
Ke Eng Seo ge e le Gabotse Beibele e se Rutago?
Dibopiwa tša Moya—Kamoo di re Kgomago ka Gona
Beibele e bolela ka barongwa le batemona. Na dibopiwa tše tša moya di gona? Di ka go kgoma bjang?

robotstxt: allowed

filter: keep


text:
TABA YA LETLAKALA LA KA NTLE | NA THUTAMAHLALE E TŠEETŠE BEIBELE LEGATO?
Kamoo Thutamahlale e go Kgomago ka Gona
Pukuntšu e nngwe e re thutamahlale ke “go ithuta ka tlhago le tsela yeo legohle le šomago ka yona go dirišwa ditlhahlobo le dipalopalo.” Go dira se ka moka ke mošomo o thata, e bile ka dinako tše dingwe o a ferekanya. Borathutamahlale ba fetša dibeke, dikgwedi gaešita le nywaga ba leka go dira diteko le go hwetša dipoelo ka dilo tše itšego. Ka dinako tše dingwe ga ba hwetše tharollo ya dilo tšeo, eupša mabakeng a mangwe ba kgona go hwetša tharollo yeo e holago batho. Ela hloko mehlala e sego kae.
Khamphani e nngwe ya Yuropa e kopantše polasetiki ya go tia le sehlwekišameetse sa maemo a godimo go tšweletša sedirišwa seo se hlwekišago meetse gore batho ba se tsenwe ke malwetši. Didirišwa tša go swana le se di dirišitšwe dinakong tša dikotsi tša tlhago go swana le tšhišinyego ya lefase ya kua Haiti ka 2010.
Kua lefaufaung, go na le disathalaete tšeo di dirago Global Positioning System (GPS). Le ge mathomong e be e diretšwe go thuša ditirelong tša bošole, GPS e thuša baotledi ba dikoloi, bafofiši ba difofane, basesiši ba dikepe, batsomi gaešita le banamedi ba dithaba gore ba tsebe tsela. Re leboga borathutamahlale bao ba dirilego GPS ka ge e dira gore go be bonolo go tseba tsela.
Na o šomiša mogalathekeng, khomphutha goba Inthanete? Na o lemogile gore maemo a gago a maphelo a kaonefaditšwe ke dihlare tša kalafo tšeo di kaonefaditšwego? Na o šomiša sefofane go tšea maeto? Ge e ba go le bjalo, gona o thabela dilo tše dingwe tšeo thutamahlale e hotšego batho ka tšona. Thutamahlale e kgomile bophelo bja gago ka tsela e kgahlišago.
THUTAMAHLALE GA E TSEBE DILO KA MOKA
Borathutamahlale lehono ba nyakišiša ka mo go tseneletšego ka tlholo gore ba oketše tsebo ya bona. Ditsebi tšeo di ithutago ka diathomo tša nuclear di lekodišišitše ka kelohloko tsela yeo athomo e šomago ka yona, mola ditsebi tša go ithuta ka legohle le bolepi bja dinaledi di nyakišiša ka seo se diregilego nywageng e dibilione yeo e fetilego e le ge di leka go nyaka mathomo a legohle. Borathutamahlale ba bangwe ba nagana gore ge e ba Modimo wa ka Beibeleng a phela, gona ba swanetše go ba ba mmone ge ba be ba dutše ba nyakišiša ka mo go tseneletšego.
Borathutamahlale ba bangwe le boradifilosofi ba go tuma le bona ba tšere kgato e nngwe. Ba tšwetše pele ka seo mongwadi wa dipuku tša thutamahlale e lego Amir D. Aczel a se bitšago: “Go se dumelelane ga borathutamahlale ka go ba gona ga Modimo.” Ka mohlala, rathutamahlale wa go tuma lefaseng o boletše gore: “Go se be gona ga bohlatse bja gore go na le Modimo yo a bopilego legohle go bontšha gabotse gore Modimo ga a gona.” Ba bangwe ba re mediro ya Modimo wa ka Beibeleng ke ya “maleatlana” le ya “meoya yeo e sego ya tlhago ya bofora.” *
Lega go le bjalo, re ka ipotšiša gore: Na thutamahlale e fihleletše tsebo e lekanego ka legohle go ka dira diphetho tše bjalo? Karabo e bonolo ke aowa. Thutamahlale e gatetše pele ka tsela e makatšago, eupša borathutamahlale ba bantši ba lemogile gore go sa na le dilo tše dintši tšeo di sa tsebjego. Rathutamahlale le mothopasefoka sa Nobel e lego Steven Weinberg o boletše gore: “Re ka se tsoge re kwešišitše legohle.” Moprofesara Martin Rees, yo e lego rathutamahlale wa maemo a godimo wa Brithania o ngwadile gore: “Go na le dilo tše dingwe tšeo batho ba ka se tsogego ba di kwešišitše.” Therešo ke gore dilo tše dintši tša tlhago, go tloga ka sele e nyenyane go fihla ka legohle le legolo kudu e sa dutše e le dilo tšeo thutamahlale lehono e palelwago ke go di kwešiša. Ka mohlala:
Borathutaphedi ga ba kwešiše ka mo go feletšego seo se diregago ka disele tšeo di phelago. Tsela yeo disele di dirišago matla, di tšweletšago diprotheine le go arogana ka yona e sa dutše e le dilo tšeo thutamahlale e palelwago ke go di hlalosa ka mo go feletšego.
Matlakgogedi a kgoma maphelo a rena motsotswana o mongwe le o mongwe wa letšatši. Lega go le bjalo se e sa dutše e le semaka go borathutamahlale. Ga ba tsebe ka mo go feletšego gore matlakgogedi a kgona bjang go gogela motho fase goba go dira gore ngwedi o dikologe lefase.
Ditsebi tšeo di ithutago ka legohle di akanyetša gore mo e ka bago 95 lekgolong ya lona ga e bonwe gaešita le ka didirišwa tša thutamahlale. Tsela yeo legohle le bopegilego ka yona e sa dutše e sa tsebje.
Go na le dilo tše dingwe tšeo di sa tsebjego tšeo di gakantšhago borathutamahlale. Ke ka baka la’ng go le bohlokwa gore ba nyakišiše? Mongwadi wa dipuku tša thutamahlale yo a tumilego o hlalositše gore: “Go na le dilo tše dintši tšeo re sa di tsebego ka legohle, ge di bapetšwa le tšeo re di tsebago. Go ya ka nna thutamahlale e swanetše go dira gore o ikwe o nyaka go ithuta ka yona ka mo go oketšegilego go ena le gore e go dire gore o dumele seo e se bolelago.”
Ka gona ge e ba o nagana gore thutamahlale e tla tšeela Beibele legato le go lebatša batho ka Modimo, ela hloko ntlha ye: Ge e ba borathutamahlale bao ba hlalefilego kudu bao ka didirišwa tša bona tše matla ba kgonne feela go hwetša kwešišo e lekanyeditšwego ya legohle, na e tla ba mo go kwagalago go akgofela go phaela ka thoko taba ya gore go na le dilo tšeo thutamahlale e ka se kgonego go di nyakišiša? Bofelong bja ngangišano ye e telele ya histori le thuto ya dinaledi, Encyclopedia Britannica e phethile ka gore: “Ka morago ga nywaga e ka bago 4 000 ya go ithuta ka dinaledi, legohle ke le le makatšago go swana le ge le ile la makatša Bababilona.”
Dihlatse tša Jehofa di hlompha tokelo ya motho yo mongwe le yo mongwe ya go itirela phetho mabapi le taba ye. Re katanela go latela tlhahlo ya Beibele e rego: “Anke go lekalekana ga lena go tsebje bathong bohle.” (Bafilipi 4:5) Ka tsela yeo, re go kgothaletša go hlahloba tsela yeo thutamahlale le Beibele di dumelelanago ka yona.
^ ser. 9 Batho ba bangwe ga ba dumelelane le Beibele ka baka la dithuto tša dikereke tša nakong e fetilego le tša gona bjale, go swana le tumelo ya gore lefase le bogareng bja legohle goba gore Modimo o bopile lefase ka matšatši a tshela a diiri tše 24.—Bona lepokisi leo le rego: “ Beibele le Mabaka a Kwagalago go ya ka Thutamahlale.”


text:
KGAOLO 3
Rata Bao ba Ratwago ke Modimo
“Yo a sepelago le ba bohlale o tla hlalefa.”—DIEMA 13:20.
1-3. (a) Beibele e bontšha therešo efe yeo e sa phemegego? (b) Re ka kgetha bjang bagwera bao ba tlago go re tutueletša go dira se sebotse?
KA TSELA e itšego, batho ba swana le sepontšhe; ba tlwaetše go monya selo le ge e le sefe seo se ba dikologilego. Go bonolo kudu gore re amogele mekgwa, ditekanyetšo gotee le dika tša bao re gweranago le bona gaešita le ge re sa lemoge.
2 Beibele e bolela therešo e sa phemegego ge e re: “Yo a sepelago le ba bohlale o tla hlalefa, eupša yo a gweranago le ditlaela o tla tshereana.” (Diema 13:20) Seema se ga se bolele ka go fo ikopanya le motho. Polelwana e rego “sepelago le” e šišinya gore go na le segwera se se tšwelago pele. * Puku e nngwe ya ditšhupetšo ya Beibele ge e bolela ka temana ye e re: “Go sepela le motho go bolela gore o a mo rata e bile o batamelane le yena.” Na ga o dumele gore re fela re ekiša bao re ba ratago? Ke therešo gore ka ge re kgongwa maikwelong ke bao re ba ratago, ba ka ba le tutuetšo e matla go rena—e ka ba e kgahlišago goba e sa kgahlišego.
3 E le gore re dule leratong la Modimo, go bohlokwa gore re nyake bagwera bao ba tlago go re tutueletša go dira se lokilego. Re ka dira se bjang? Ge re bolela se ka tsela e bonolo, re ka dira se ka go rata bao ba ratwago ke Modimo, re dire bagwera ba gagwe gore e be bagwera ba rena. Akanya ka se. Re be re ka kgetha bagwera bafe ba bakaone ntle le bao ba nago le dika tšeo Jehofa a di nyakago go bagwera ba gagwe? Ka gona, anke re hlahlobeng mohuta wa batho bao ba ratwago ke Modimo. Ge re kwešiša gabotse kamoo Jehofa a bonago dilo ka gona tabeng ye, re tla kgona go kgetha bagwera bao ba nago le tutuetšo e botse go rena.
BAO BA RATWAGO KE MODIMO
4. Ke ka baka la’ng Jehofa a na le tshwanelo ya go kgetha bagwera ba gagwe, le gona ke ka baka la’ng Jehofa a ile a bitša Aborahama gore ke “mogwera wa ka”?
4 Ge go tliwa tabeng ya go ba le bagwera, Jehofa ke yoo a kgethago kudu. Na ga a na tshwanelo ya go dira seo? Go ba gona, ke Mmuši Morena wa legohle, gomme go gwerana le yena ke tokelo e di phalago tšohle. Ka gona, ke bomang bao a ba kgethago gore e be bagwera ba gagwe? Jehofa o batamela bao ba mmotago le bao ba mo dumelago ka mo go feletšego. Ka mohlala, ela hloko mopatriareka Aborahama, e lego monna yo a tsebjago ka go ba le tumelo e tiilego. Go thata go akanya ka teko e kgolo ya tumelo go tatago motho go feta ya gore a kgopelwe gore a neele morwa wa gagwe e le sehlabelo. * Lega go le bjalo, go Aborahama “go bile bjalo ka ge eka o gafile Isaka” a na le tumelo e tletšego ya “gore Modimo o be a tla kgona go mo tsoša gaešita le bahung.” (Baheberu 11:17-19) Ka ge Aborahama a ile a bontšha tumelo e bjalo le go kwa, Jehofa ka lerato o ile a mmitša gore ke “mogwera wa ka.”—Jesaya 41:8; Jakobo 2:21-23.
5. Jehofa o lebelela bjang bao ba mo kwago ka potego?
5 Jehofa o tšeela godimo go kwa ka potego. O rata bao ba ikemišeditšego go mmotegela go feta selo le ge e le sefe. (Bala 2 Samuele 22:26) Ka ge re bone go Kgaolo 1 ya puku ye, Jehofa o kgahlwa ke bao ba kgethago go mo kwa ka go rata. Diema 3:32 e re: “O gwerana kgauswi le baloki.” Bao ba fihlelelago dinyakwa tša Modimo ka potego ba hwetša taletšo e botho e tšwago go Jehofa ya gore: E ka ba baeng “tenteng” ya gagwe—ba amogelwa gore ba mo rapele e bile ba tliše dithapelo go yena ka bolokologi.—Psalme 15:1-5.
6. Re ka bontšha bjang gore re rata Jesu, le gona Jehofa o ikwa bjang ka bao ba ratago Morwa wa gagwe?
6 Jehofa o rata bao ba ratago Jesu, e lego Morwa wa gagwe yo a tswetšwego a nnoši. Jesu o itše: “Ge e ba motho le ge e le ofe a nthata, o tla boloka lentšu la ka gomme Tate o tla mo rata, le gona re tla tla go yena ra dula le yena.” (Johane 14:23) Re ka bontšha bjang gore re rata Jesu? Ka ntle le pelaelo, ke ka go boloka ditaelo tša gagwe, go akaretša le thomo ya go bolela ditaba tše dibotse le go dira barutiwa. (Mateo 28:19, 20; Johane 14:15, 21) Le gona, re bontšha gore re rata Jesu ge re ‘latela dikgato tša gagwe kgauswi’ ka go mo ekiša ka go bolela le ka ditiro kamoo go ka kgonegago re le batho bao ba sa phethagalago. (1 Petro 2:21) Pelo ya Jehofa e kgongwa ke maiteko ao a dirwago ke bao ba ratago Morwa wa gagwe e bile ba tutueletšega gore ba latele dikgato tša Kriste.
7. Ke ka baka la’ng go le bohlale go ba le bagwera bao e lego bagwera ba Jehofa?
7 Tumelo, potego, go kwa gotee le go rata Jesu le ditsela tša gagwe—dilo tšeo di gare ga dika tšeo Jehofa a di letetšego go bagwera ba Gagwe. Yo mongwe le yo mongwe wa rena o swanetše go ipotšiša gore: ‘Na dika le ditsela tše bjalo di gona go bagwera ba ka ba kgauswi? Na ke dirile gore bagwera ba Jehofa e be bagwera ba ka?’ Ke gabohlale go dira bjalo. Batho bao ba hlagolelago dika tša Modimo e bile ba bolela ditaba tše dibotse tša Mmušo ka mafolofolo ba ka ba le mafelelo a mabotse go rena, ba re tutueletša go phelela boikemišetšo bja rena bja go kgahla Modimo.—Bona lepokisi le rego: “Mogwera yo a Lokilego ke Ofe?”.
GO ITHUTA MOHLALENG WA BEIBELE
8. Ke’ng seo se go kgahlago ka segwera sa (a) Naomi le Ruthe? (b) bafsa ba bararo ba Baheberu? (c) Paulo le Timotheo?
8 Mangwalo a hupere mehlala e mentši ya bao ba ilego ba holega ka go kgetha bagwera ba babotse. O ka bala ka segwera sa Naomi le ngwetši ya gagwe Ruthe, le sa Baheberu ba bararo bao ba ilego ba bopa tlemo e tiilego ya segwera kua Babilona gotee le sa Paulo le Timotheo. (Ruthe 1:16; Daniele 3:17, 18; 1 Bakorinthe 4:17; Bafilipi 2:20-22) Lega go le bjalo, anke re ele hloko mohlala o mongwe o kgahlišago: segwera magareng ga Dafida le Jonathane.
9, 10. Motheo wa segwera sa Dafida le Jonathane e be e le ofe?
9 Beibele e bolela gore ka morago ga gore Dafida a bolaye Goliata, “moya wa Jonathane wa thoma go kwana le moya wa Dafida gomme Jonathane a rata Dafida go etša ge a ithata.” (1 Samuele 18:1) Ka gona, se e bile mathomo a segwera se matla seo go sa šetšwe go fetana ga bona kgole ka nywaga, se ilego sa tšwela pele go fihlela ge Jonathane a bolawa ntweng. * (2 Samuele 1:26) Motheo wa tlemo yeo e tiilego e be e le ofe magareng ga bagwera ba ba babedi?
10 Dafida le Jonathane ba be ba tlemagantšwe ke lerato la bona la go rata Modimo le kganyogo ya bona e tiilego ya go dula ba mmotegela. Banna ba ba babedi ba be ba kopantšwe ke kganyogo ya bona ya go kgahliša Modimo. Yo mongwe le yo mongwe wa bona o ile a bontšha dika tšeo di bego di ratwa ke yo mongwe. Ga go pelaelo gore Jonathane o ile a kgahlwa ke sebete le phišego ya lesogana leo ka ntle le poifo le ilego la emela leina la Jehofa. Dafida ka ntle le pelaelo o ile a hlompha monna yo yoo a bego a godile e lego Jonathane, yoo a ilego a thekga ditokišetšo tša Jehofa ka potego le yoo ka noši a etišitšego pele dikgahlego tša Dafida go e na le tša gagwe. Ka mohlala, ela hloko seo se ilego sa direga ge Dafida a be a gateletšegile, nakong yeo a phetšego e le motšhabi lešokeng e le ge a tšhaba kgalefo ya Kgoši e kgopo Saulo, e lego tatago Jonathane. Pontšhong yeo e kgahlišago ya potego, Jonathane o ile a gata mogato wa pele gomme “a ya go Dafida . . . e le gore a yo matlafatša kholofelo ya Dafida go Modimo.” (1 Samuele 23:16) Akanya kamoo Dafida a ka bago a ile a ikwa ka gona ge mogwera wa gagwe yo a mo ratago a etla e bile a mo kgothatša! *
11. O ithuta’ng ka segwera mohlaleng wa Jonathane le Dafida?
11 Ke’ng seo re ithutago sona mohlaleng wa Jonathane le Dafida? Go feta tšohle, re bona gore selo se bohlokwa kudu go bagwera ke go ba le dipakane tše swanago tša moya. Ge re batamelana le bao ba nago le ditumelo tše swanago le tša rena, ditekanyetšo tše swanago le tša rena le kganyogo ya rena ya go dula re botegela Modimo, gona re ka kgothatšana ka dikgopolo, ra kgothatšana maikwelong gotee le ka diphihlelo tšeo di agago le tšeo di re matlafatšago. (Bala Baroma 1:11, 12) Re hwetša bagwera ba bjalo ba tiilego moyeng magareng ga barapedigotee le rena. Lega go le bjalo, na se se bolela gore motho yo mongwe le yo mongwe yo a tlago dibokeng Holong ya Mmušo ke mogwera yo a lokilego? Ga go bjalo le gatee.
KAMOO RE KA KGETHAGO BAGWERA BA RENA BA KGAUSWI
12, 13. (a) Ke ka baka la’ng re swanetše go kgetha bagwera ka bohlale gaešita le magareng ga Bakristegotee le rena? (b) Ke tlhohlo efe yeo diphuthego tša lekgolong la pele la nywaga di ilego tša lebeletšana le yona, e lego yeo e ilego ya tutuetša Paulo gore a nee ditemošo dife tše matla?
12 Gaešita le ka phuthegong, re swanetše go kgetha bagwera ba rena ka bohlale gore ba re thuše go gola moyeng. Na se se swanetše go re makatša? Ga go bjalo. Bakriste ba bangwe ka phuthegong ba ka tšea nako e telele gore ba gole moyeng, go etša ge dienywa tše dingwe di ka tšea nako e telele gore di butšwe. Ka baka leo, phuthegong e nngwe le e nngwe, re hwetša Bakriste bao ba sa lekanego ka boemo bja bona bja go gola moyeng. (Baheberu 5:12–6:3) Go ba gona, re bontšha go se fele pelo le lerato go ba sa tšwago go thoma go kopanela goba ba fokolago, ka ge re nyaka go ba thuša go gola moyeng.—Baroma 14:1; 15:1.
13 Nako le nako, go ka ba le boemo ka phuthegong bjo bo nyakago gore re hlokomele batho bao re gweranago le bona. Batho ba bangwe ba ka itshwara ka tsela e belaetšago. Ba bangwe ba ka ba le moya wa go sola goba wa go belaela. Diphuthego tša lekgolong la pele la nywaga C.E., di ile tša lebeletšana le tlhohlo e swanago. Gaešita le ge bontši bja ditho tša tšona di be di botega, tše dingwe tša tšona di be di sa itshware ka tsela e swanetšego. Ka ge ba bangwe phuthegong ya Korinthe ba se ba ka ba kgomarela dithuto tše itšego tša Bokriste, moapostola Paulo o ile a lemoša phuthego ka gore: “Le se ke la timetšwa. Ditlwaelano tše mpe di senya mekgwa e holago.” (1 Bakorinthe 15:12, 33) Paulo o lemošitše Timotheo gore gaešita le magareng ga Bakristegotee le yena, go ka ba le ba bangwe bao ba sa itshwarego ka go hlomphega. Timotheo o ile a botšwa gore a se tlwaelane le batho ba bjalo, e se be bagwera ba gagwe ba kgauswi.—Bala 2 Timotheo 2:20-22.
14. Re ka diriša bjang molao wa motheo wo o hwetšwago ditemošong tša Paulo tša mabapi le go dira segwera?
14 Re ka diriša bjang molao wa motheo wo o hwetšwago ditemošong tša Paulo? Ka go phema go gwerana kgauswi le motho le ge e le ofe—ka gare goba ka ntle ga phuthego—yo a ka bago le tutuetšo e senyago. (2 Bathesalonika 3:6, 7, 14) Re swanetše go šireletša tswalano ya rena le Jehofa. Gopola gore go swana le sepontšhe, re monya mekgwa le ditsela tša bagwera ba rena ba kgauswi. Go etša ge re ka se ine sepontšhe ka binikeng gomme ra letela gore se tlale ka meetse, ka gona re ka se gwerane le bao ba nago le tutuetšo e mpe gomme ra letela go monya se se holago.—1 Bakorinthe 5:6.
O ka hwetša bagwera ba ba botse gare ga badumedi gotee le wena
15. O ka dira’ng gore o hwetše bagwera bao ba tiilego moyeng ka phuthegong?
15 Ke mo go thabišago gore kgonagalo ya go hwetša bagwera ba ba lokilego magareng ga barapedigotee le rena ke e kgolo e le ruri. (Psalme 133:1) O ka hwetša bjang bagwera bao ba godilego moyeng ka phuthegong? Ge o dutše o hlagolela dika tša Modimo le ditsela tša gagwe, ga go pelaelo gore ba bangwe bao ba nago le tšona ba tla batamela go wena. Ka nako e swanago, go tla nyakega gore o gate megato e mengwe e holago e le gore o be le bagwera ba bafsa. (Bona lepokisi le rego: “ Kamoo re Ilego ra Dira Bagwera ba ba Lokilego.”) Kgetha feela bao ba bontšhago dika tšeo o nyakago go di bontšha. Ekwa keletšo ya Beibele ya gore “le katološeng lerato,” o gwerane le badumedigotee le wena go sa šetšwe morafo, setšhaba goba setšo sa bona. (2 Bakorinthe 6:13; Bala 1 Petro 2:17) O se ke wa gwerana feela le bao ba lekanago le wena ka nywaga. Gopola gore Jonathane o be a feta Dafida kudu. Batho ba bantši bao ba godilego ba ka humiša segwera sa gago le bona ka phihlelo e ntši le bohlale.
GE MATHATA A ROTOGA
16, 17. Ge e ba morapedigotee le rena a re kgopiša ka tsela e itšego, ke ka baka la’ng re sa swanela go ngala phuthego?
16 Ka ge go na le batho ba dimelo le ditlogo tše fapafapanego ka phuthegong, mathata a ka rotoga nako le nako. Modumedigotee le rena a ka bolela goba a dira selo se itšego seo se ka kwešago maikwelo a rena bohloko. (Diema 12:18) Ka dinako tše dingwe mathata a ka tsošwa ke diphapano, go se kwešišane goba go se bone dilo ka leihlo le tee. Na re ka kgopišwa ke mathata a bjalo gomme ra ngala phuthego? Re ka se dire bjalo ge e ba re rata Jehofa e le ka kgonthe e bile re rata bao a ba ratago.
17 Ka ge e le Mmopi le Moneibophelo wa rena, Jehofa o swanelwa ke lerato la rena le boineelo bjo bo feletšego bja rena. (Kutollo 4:11) Go oketša moo, re swanetše go thekga ka potego phuthego yeo a ratago go e diriša. (Baheberu 13:17) Ka gona, ge e ba morapedigotee le rena a re kgopiša goba a re nyamiša ka tsela e itšego, re ka se ngale phuthego e le go bontšha gore ga se ra thaba. Go dira seo go tla re hola ka eng? Ga se ra kgopišwa ke Jehofa. Lerato la rena go Jehofa le ka mohla le ka se re dumelele gore re mo furalele!—Bala Psalme 119:165.
18. (a) Re ka dira’ng gore re godiše khutšo ka phuthegong? (b) Go kgetha go lebalela ge go na le lebaka le kwagalago la gore re dire bjalo go tliša ditšhegofatšo dife?
18 Go rata barapedigotee le rena go re tutueletša go godiša khutšo ka phuthegong. Jehofa ga se a letela go phethagala go bao a ba ratago, le rena ga se ra swanela go dira bjalo. Lerato le dira gore re hlokomologe diphošo tše dinyenyane, re gopola gore ka moka ga se ra phethagala e bile re dira diphošo. (Diema 17:9; 1 Petro 4:8) Lerato le re thuša gore re tšwele pele re “lebalelana ka bolokologi.” (Bakolose 3:13) Ga se ka mehla go lego bonolo go diriša keletšo ye. Ge e ba re dumelela maikwelo a fošagetšego go re fenya, re ka dula re kgopišega, mohlomongwe re nagana gore go befelwa ga rena go tlaiša ka tsela e itšego motho yo a re kgopišitšego. Lega go le bjalo, go dula re kgopišegile go a re gobatša. Go kgetha go lebalela ge go na le lebaka le le kwagalago la gore re dire bjalo go tliša ditšhegofatšo tše humilego. (Luka 17:3, 4) Go re nea khutšo ya monagano le ya pelo, go boloka khutšo ka phuthegong e bile go feta moo, go boloka tswalano ya rena le Jehofa.—Mateo 6:14, 15; Baroma 14:19.
NAKO YA GO KGAOTŠA SEGWERA
19. Ke maemo afe ao a ka rotogago ao a nyakago gore re kgaotše go gwerana le motho yo mongwe?
19 Ka dinako tše dingwe, re kgopelwa gore re kgaotše go gwerana le motho yo e bego e le setho sa phuthego. Boemo bjo bo rotošwa ke ge motho yoo ka go se itshole a tshelago molao wa Modimo gomme a kgaolwa goba ge yo mongwe a lahla tumelo ka go ruta thuto ya maaka goba ka go ikarola phuthegong. Lentšu la Modimo le re botša ka go lebanya gore re “lese go gwerana” le batho ba bjalo. * (Bala 1 Bakorinthe 5:11-13; 2 Johane 9-11) Go ka re thatafalela kudu go phema motho yoo mohlomongwe e kilego ya ba mogwera goba yoo e lego wa leloko. Na re tla gata mogato o tiilego, ka go re’alo re bontšha gore re botegela Jehofa le melao ya gagwe e lokilego go feta selo le ge e le sefe? Gopola gore Jehofa o tšeela godimo potego le go kwa ga rena.
20, 21. (a) Ke ka baka la’ng go kgaola e le tokišetšo e lerato? (b) Ke ka baka la’ng go le bohlokwa gore re kgethe bagwera ba rena ka bohlale?
20 Ruri go kgaolwa ke tokišetšo e lerato e tšwago go Jehofa. Go bjalo bjang? Go raka modiradibe yo a sa itsholego go bontšha gore re rata leina la Jehofa le lekgethwa le sohle seo leina leo le se emelago. (1 Petro 1:15, 16) Go kgaolwa ga motho go boloka phuthego e šireletšegile. Ditho tša yona tše di botegago di šireletšwa tutuetšong e sa lokago ya badiradibe ba ka boomo le go tšwela pele ka borapedi di tseba gore phuthego e šireletšegile lefaseng le le kgopo. (1 Bakorinthe 5:7; Baheberu 12:15, 16) Tayo e matla e bontšha lerato go modiri wa bobe. E ka ba e le sona seo se nyakegago go mo lemoša gore o swanetše go fetoša boemo bja gagwe bja kgopolo le go gata megato e nyakegago gore a boele go Jehofa.—Baheberu 12:11.
21 Re ka se tšhabele therešo ya gore bagwera ba rena ba ka ba le tutuetšo e matla e bile ba ka re fetola. Ka gona, go bohlokwa gore re kgethe bagwera ba rena ka bohlale. Ka go dira gore bagwera ba Jehofa e be bagwera ba rena le ka go rata bao ba ratwago ke Modimo, re tla ba le bagwera ba kaonekaone. Seo re se monyago go bona se tla re thuša gore re phethe boikemišetšo bja rena bja go kgahla Jehofa.
^ par. 2 Lentšu la Seheberu leo le fetoletšwego e le “yo a gweranago le” gape le fetolelwa e le “go tlwaelana” gotee le “go gwerana le.”—Baahlodi 14:20; Diema 22:24.
^ par. 4 Ka go kgopela gore Aborahama a dire se, Jehofa o ile a nea ponelopele ya sehlabelo seo yena a bego a tla se dira ge a neela Morwa wa gagwe yo a tswetšwego a nnoši. (Johane 3:16) Tabeng ya Aborahama, Jehofa o ile a tsena ditaba gare gomme a neela kgapa e le gore e tšeele Isaka legato.—Genesi 22:1, 2, 9-13.
^ par. 9 Dafida e be e le yo mofsa—‘e le mošemanyana’—ge a be a bolaya Goliata e bile o be a na le nywaga e ka bago e 30 ge Jonathane a ehwa. (1 Samuele 17:33; 31:2; 2 Samuele 5:4) Jonathane, yoo a ka bago a be a na le nywaga e 60 ge a ehwa, go ka direga gore o be a feta Dafida ka nywaga e 30.
^ par. 10 Ka ge go begilwe go 1 Samuele 23:17, Jonathane o boletše dilo tše di latelago tše hlano e le gore a kgothatše Dafida: (1) O ile a kgothaletša Dafida gore a se boife. (2) O ile a kgonthišetša Dafida gore maiteko a Saulo a be a tla folotša. (3) O ile a gopotša Dafida gore o be a tla amogela bogoši, ka ge Modimo a be a holofeditše. (4) O ile a enela Dafida gore o tla mmotegela. (5) O ile a botša Dafida gore gaešita le Saulo o be a tseba ka potego ya Jonathane go Dafida.
^ par. 19 Bakeng sa tsebišo e oketšegilego ya kamoo go ka swaraganwago le motho yo a kgaotšwego goba yo a ikarotšego, bona Lemetletšo, “Kamoo Motho yo a Kgaotšwego a Swanetšego go Swarwa ka Gona.”
[Seswantšho go letlakala 33]


text:
GO BONTŠHA DI-PDF KA GO POROAOSA
Edge
Badiriši ba Poraosa ya Edge ka kgopelo lemogang gore ga e šome gabotse ka eFiling gape le swanetše go swaela go poraosa ya IE 11 ka gare ga Windows 10 (Edge ke poraosa ya go hlokomologa bakeng sa mokgwa tshepetšo wa Windows 10).
Latela magato a a mane go swaela go kgato ya IE 11:
Kgato ya 1: Bula wepsaete o diriša Poraosa ya go hlokomologa ya Windows 10 Edge
Kgato ya 2: Kgotla konope ya ‘…’ mo letsogong la go ja pareng ya menyu godimo
Kgato ya 3: Kgetha ‘Open With Internet Explorer’:
Kgato ya 4: Lefesetere le le mpsha la poraosa ya IE 11 le tla bulega leo le ka kgonago go šoma ka eFiling:


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Mateo 15:1-39
15 Ke moka gwa tla Bafarisei le bamangwalo go Jesu ba etšwa Jerusalema,+ ba re:2 “Ke ka baka la’ng barutiwa ba gago ba tshela tlwaelo ya batho ba mehleng ya bogologolo? Ka mohlala, ga ba hlape* diatla tša bona ge ba tlo ja dijo.”+3 Ge a fetola a re go bona: “Ke ka baka la’ng le lena le tshela taelo ya Modimo ka baka la tlwaelo ya lena?+4 Ka mohlala, Modimo o itše: ‘Godiša tatago le mmago,’+ a buša a re: ‘Yo a rogago tatagwe goba mmagwe a feleletše ka go hwa.’+5 Eupša lena le re: ‘Mang le mang yo a botšago tatagwe goba mmagwe a re: “Selo le ge e le sefe seo ke nago le sona seo se ka go holago ke mpho yeo ke e neetšego Modimo,”6 ga go nyakege gore a godiše tatagwe le gatee.’+ Ka gona le dirile lentšu la Modimo lefeela ka tlwaelo ya lena.+7 Lena baikaketši,+ Jesaya+ o porofetile ka mo go swanetšego ka lena, ge a be a re:8 ‘Batho ba ba nkgodiša ka melomo, fela dipelo tša bona di kgole le nna.+9 Ke ga lefeela ge ba dutše ba nthapela, gobane ba ruta ditaelo tša batho e le dithutatumelo.’”+10 Ge a fetša go re’alo a biletša lešaba kgauswi gomme a re go lona: “Theetšang le kwešiše:+11 Motho ga a šilafatšwe ke seo se tsenago molomong wa gagwe, eupša motho o šilafatšwa ke seo se tšwago molomong wa gagwe.”+12 Ke moka barutiwa ba tla ba re go yena: “Na o a tseba gore Bafarisei ba kgopišegile ge ba ekwa seo o se boletšego?”+13 Ge a fetola a re: “Semela se sengwe le se sengwe seo se sa bjalwago ke Tate wa legodimong, se tla tumolwa ka medu.+14 A ba kgopišege. Ke bahlahli ba foufetšego. Ka gona, ge e ba sefofu se hlahla sefofu, di tla wela moleteng ka bobedi.”+15 Petro ge a araba a re go yena: “Re hlalosetše seswantšho se o boletšego ka sona pele.”+16 Ke moka a re: “Na le lena le sa dutše le se na kwešišo?+17 Na ga le lemoge gore se sengwe le se sengwe seo se tsenago ka molomong se fetela maleng gomme sa ntšhetšwa moo go elelelago ditšhila?18 Eupša dilo tše di tšwago ka molomong di tšwa pelong gomme tšona dilo tšeo di šilafatša motho.+19 Ka mohlala, pelong go tšwa dikeleletšo tše kgopo,+ dipolao, bohlotlolo, bootswa, bohodu, bohlatse bja maaka le dithogako.+20 Tšeo ke dilo tše di šilafatšago motho, eupša go ja dijo ka diatla tše di sa hlapiwago ga go šilafatše motho.”+21 Eitše ge Jesu a tloga moo, a ya tikologong ya Tiro le Sidone.+22 Mosadi yo mongwe wa Mofenikia*+ go tšwa ditikologong tšeo a tla gomme a goeletša, a re: “Nkgaugele,+ Morena, Morwa wa Dafida. Morwedi wa ka o tlaišwa o šoro ke batemona.”23 Eupša a se ke a ntšha lentšu go mo araba. Ka gona, barutiwa ba gagwe ba tla ba mo kgopela ba re: “Mo gomiše gobane o duletše go goeletša a re šetše morago.”24 Ge a araba a re: “Ga se ka romelwa go batho le ge e le bafe ge e se go dinku tše di timetšego tša ntlo ya Isiraele.”+25 Mosadi yoo a tla a mo khunamela, a re: “Morena, nthuše!”+26 Ge a araba a re: “Ga go a swanela go tšea senkgwa sa bana wa se lahlela dimpšanyana.”27 Mosadi yoo a re: “Ee, Morena, eupša ruri dimpšanyana di ja marathana a wago tafoleng ya beng ba tšona.”+28 Ke moka Jesu ge a mo fetola a re: “Wena mosadi, tumelo ya gago ke e kgolo; a go go diragalele kamoo o ratago ka gona.” Morwedi wa gagwe a fola go tloga ka yona nako yeo.+29 Eitše ge Jesu a tloga moo a fihla kgauswi le Lewatle la Galilea,+ ya re ge a hlatlogetše thabeng,+ a dula moo.30 Ke moka mašaba a magolo a mmatamela a na le dihlotša, digole, difofu, dimumu le ba bantši ba ba golofetšego ka ditsela tše dingwe, a ba tliša dinaong tša gagwe gomme yena a ba fodiša,+31 moo lešaba le ilego la makala ge le bona dimumu di bolela le dihlotša di sepela le difofu di bona, gomme la tagafatša Modimo wa Isiraele.+32 Eupša Jesu a biletša barutiwa ba gagwe go yena a re:+ “Ke šokela+ lešaba le gobane e šetše e le matšatši a mararo le na le nna gomme le se na sa go ja, ga ke nyake go le phatlalatša le swerwe ke tlala. Le ka felelwa ke matla tseleng.”33 Lega go le bjalo, barutiwa ba gagwe ba re go yena: “Mo lefelong le le lego lekatana ke kae moo re tlago go hwetša dinkgwa tše di lekanego go khoriša lešaba le lekaakaa?”+34 Ge ba re’alo Jesu a re go bona: “Le na le dinkgwa tše kae?” Ba re: “Tše šupago le dihlatswana tše sego kae.”35 Eitše ge a laetše lešaba gore le dule fase,36 a tšea dinkgwa tšeo tše šupago le dihlapi a di ngwathaganya ka morago ga go leboga, a di abela barutiwa ba gagwe, bona ba di abela mašaba.+37 Bohle ba ja ba khora gomme marathana a šetšego ba a topelela a tlala diroto tše kgolo tše šupago.+38 Bao ba jelego e bile banna ba dikete tše nne (4 000) ge go sa balwe basadi le bana.39 Eitše ge a phatlaladitše mašaba, yena a tsena sekepeng a tla ditikologong tša Magadana.+


text:
Na o a Gopola?
Na o badile ka kelohloko ditokollo tša morago bjale tša Morokami? Bona ge e ba o ka kgona go araba dipotšišo tše di latelago:
Go bula Beibele ka bofofu go bolela’ng, gomme Bakriste ba swanetše go go lebelela bjang?
Go bula Beibele ka bofofu ke mokgwa wa go fo bula Beibele gomme wa bala lengwalo leo o kopanago le lona la mathomo o na le tumelo ya gore mantšu ao a tla go nea tlhahlo e nyakegago. Bakriste ba therešo ga ba diriše dipheko. Go e na le moo, ba ithuta Beibele gore ba be le tsebo e nepagetšego le go hwetša tlhahlo ya Modimo.—12/15, letlakala 3.
Ke “lefase” lefe leo le tlago go feta?
“Lefase” leo le tlago go feta ke lefase la batho bao maphelo a bona a sa sepedišanego le thato ya Modimo. (1 Joh. 2:17) Go tla phologa polanete ye gotee le batho ba botegago.—1/1, matlakala 5-7.
Gaešita le ge Abele a hwile, ke ka tsela efe a sa dutšego a bolela le rena lehono? (Baheb. 11:4)
O bolela le rena ka tumelo ya gagwe. Re ka ithuta tumelong ya gagwe gomme ra e ekiša. Mohlala wa gagwe o sa dutše o phela.—1/1, letlakala 12.
Ke dibopegong dife moo re swanetšego go ba šedi gore re se tloge kgauswi le Modimo?
Tše dingwe tša tšona ke tše latelago: mešomo ya rena ya boiphedišo, boitapološo le boithabišo bjoo re bo kgethago, go gwerana le wa leloko yoo a kgaotšwego, go diriša ga rena gampe thekinolotši, go tshwenyega kudu ka boemo bja rena bja tša maphelo, pono e fošagetšego ka tšhelete le ka go etiša pele dipono tša rena goba maemo a rena.—1/15, matlakala 12-21.
Re ka ithuta eng boikokobetšong bja Moshe?
Go e na le go dumelela boikgogomošo gore bo mo laole, Moshe o ile a ithekga ka Modimo, e sego ka bohlale bja gagwe. Le ka mohla ga re nyake gore matla ao re nago le ona, bolaodi goba bokgoni bja tlhago di dire gore re ikgogomoše; go e na le moo, re nyaka go bota Jehofa. (Die. 3:5, 6)—2/1, letlakala 5.
Bahu bao ba tlago go tsošwa ba tlo dula kae?
Palo e sego kae ya ba 144 000 e tla dula legodimong. Lega go le bjalo, bontši bja bao ba tlago go tsošwa ba tla phela mo lefaseng, ba na le kholofelo ya go phela go lona ka mo go sa felego.—3/1, letlakala 6.
Taba ya gore Baisiraele ba be ba sa “bolla pelong” e bolela’ng? (Jer. 9:26)
Ba be ba ngangabaletše go rabela gomme ba be ba swanetše go tloša seo se bego se dira gore dipelo tša bona di ngangabale—dikgopolo tša bona, dilo tšeo ba di ratago goba maikemišetšo a bona ao a bego a thulana le melao ya Modimo. (Jer. 5:23, 24)—3/15, matlakala 9-10.
Ke ka tsela efe Jesu e bilego mohlala wa motho yo a phetšego bophelo bjo bo nago le morero?
O be a na le morero bophelong, morero wa go dira thato ya Modimo. O be a rata Tatagwe ka mo go feletšego, e bile o be a rata batho. Ka baka leo, Jesu o be a tseba gore Tatagwe o a mo rata e bile o a mo amogela. Tšeo ke tšona dinotlelo tšeo di lebišago bophelong bjo bo nago le morero.—4/1, matlakala 4-5.
Karolo ya lefaseng ya mokgatlo wa Modimo e akaretša’ng?
E akaretša Sehlopha se Bušago, dikomiti tša makala, balebeledi ba basepedi, dihlopha tša bagolo, diphuthego le Dihlatse e le motho ka o tee ka o tee.—4/15, letlakala 29.
Ke ka baka la’ng re ka bolela gore go phethagatša ga Modimo dikahlolo tša gagwe e be e se pontšho ya gore o sehlogo?
Jehofa ga a kgahlwe ke lehu la ba kgopo. (Hesek. 33:11) Ditiro tša gagwe tša nakong e fetilego di bontšha gore ka lerato o lemoša batho pele a ka phethagatša kahlolo ya gagwe. Se se ka re nea kholofelo ya gore re tla phologa dikahlolo tša nakong e tlago.—5/1, matlakala 5-6.
Na Baisiraele ba be ba bolaya disenyi ka go di fega koteng?
Aowa. Ditšhaba tše dintši mehleng ya bogologolo di be di dira seo, eupša e sego Baisiraele. Mehleng ya ge go be go ngwalwa Mangwalo a Seheberu, badiri ba bobe ba be ba thoma pele ka go bolawa, mohlomongwe ka go kgatlwa ka maswika. (Lef. 20:2, 27) Ke moka ditopo tša bona di be di ka fegwa koteng e le temošo go ba bangwe.—5/15, letlakala 13.
Ke ka baka la’ng batho ba sa kgone go tliša khutšo lefaseng?
Le ge batho ba fihleletše dilo tše dintši, ga ba kgone go laola dikgato tša bona. (Jer. 10:23) Sathane o laola lefase, ka gona batho ba ka se tsoge ba kgonne go tliša khutšo. (1 Joh. 5:19)—6/1, letlakala 16.


text:
GO BONTŠHA DI-PDF KA GO PORAOSA
Internet Explorer 8 le 9
Kgato ya 1: Bula Internet Explorer
Kgato ya 2: Kgetha Choose Tools > Manage Add-ons
Kgato ya 3: Kgetha Toolbars and Extensions
Kgato ya 4: Go menyu wa Show menu, kgetha All Add-ons.
Kgato ya 5: Go lenaneo la di-tlaleletšo (add-ons), kgetha Adobe PDF Reader.
Maele a Bohlokwa kudu: Ge o sa bone di-tlaleletšo (add-ons) tša Adobe PDF Reader, leka dikgetho tše dingwe go menyu. Mohlala, go mekgwa tšhomo e mengwe, di- tlaleletšo di tšwelela ge o kgetha Run Without Permission.
Kgato ya 6: Kgotla Enable goba Disable (e fetoga go ya ka maemo a di-tlaleletšo (add-on) tše di kgethilwego):
- Kgontšhagalo / Enable e beakanya tlaleletšo ya Adobe PDF Reader go bula di- PDF ka go poraosa.
- Palediša / Disable e tima tlaleletšo gore e se ke ya bula di-PDF ka go poroasa.
Go hwetša tshedimošo enngwe, lebelela thušo ya hlogo ya taba ya Internet Explorer Go diriša tlaleletšo ya Molaodi ya Internet Explorer 8 le Go laola ditlaleletšo go Internet Explorer.9 (Internet Explorer 8 Add-on Manager le How to manage add-ons in Internet Explorer 9).


text:
BAFSA BA A BOTŠIŠA
Nka Hlalosa Bjang Ditumelo tša ka ka Thobalano?
“O re ga se wa ka wa robala le motho?”
Ge e ba o nyaka go araba ka ee, na o be o ka nyaka go nea karabo yeo ka sebete? Sehlogo se se tla go thuša!
Go ba gona, go robala le motho ga se tsela e nnoši ya tša thobalano. Ba bangwe ba ka bolela gore ga se ba ka ba robala le motho ka ge ba sa ka ba tsena le motho mpeteng—gaešita le ge ba ile ba dira dilo tše dingwe.
Ka mohlala, lentšu “thobalano” le ka šupa go go hupa ditho tša pelego, go tsenya setho sa bonna ka morago goba go tsoša ditho tša pelego tša motho yo mongwe.
Therešo e sa fetogego: Batho bao ba kilego ba ba le thobalano—go akaretša go hupa ditho tša pelego, go tsenya setho sa bonna ka morago goba go tsoša ditho tša pelego tša motho yo mongwe—ba ka se bolele gore bona ga se ba ka ba ba le thobalano.
Beibele e re’ng ka thobalano?
Beibele e bolela gore thobalano e swanetše go dirwa feela ke monna le mosadi bao ba nyalanego. (Diema 5:18) Ka gona, motho yo a nyakago go thabiša Modimo ga se a swanela go robala le motho yo mongwe go fihlela ge a nyetše.—1 Bathesalonika 4:3-5.
Ba bangwe ba re pono yeo ya Beibele e tšwile fešeneng gomme e ka se šome mehleng ye ya rena. Eupša o se lebale gore mehla ye ya rena e tletše tlhalo, boimana bjo bo sa nyakegego le malwetši ao a fetelago ka thobalano. Ruri mehla ye ya rena e ka se nee keletšo le ge le efe e kaone ka boitshwaro!—1 Johane 2:15-17.
Ge ruri o ka theetša melao ya boitshwaro ya Beibele, o tla lemoga gore e a kwagala. Ka mohlala, a re re motho o go nea diranta tše 10 000 e le mpho. Na o ka foša tšhelete yeo o le ka godimo ga ntlo gore motho yo mongwe le yo mongwe yoo a fetago a e tope?
Go bjalo ge go tliwa tabeng ya thobalano. Sierra wa nywaga e 14 o re: “Ga ke nyake go lahlegelwa ke bokgarebe bja ka go motho yoo mohlomongwe nka se mo gopolego mengwaga e mmalwa go tloga ga bjale.” Tammy wa nywaga e 17, le yena o dumelelana le seo. O re: “Thobalano ke mpho e bohlokwa yeo e sa swanelwago go gatwa ka maoto.
Therešo e sa fetogego: Beibele e beetše bao ba sego ba hlwa ba nyala goba go nyalwa molao wa gore ba se dire thobalano e bile ba dule ba hlwekile.—1 Bakorinthe 6:18; 7:8, 9.
Wena o dumela eng?
Na o dumela gore pono ya Beibele ka thobalano e a kwagala goba e a gatelela?
Na o dumela gore ga go phošo ge batho ba babedi bao ba rego ba a ratana ba ka ba le thobalano le ge ba sa nyalana?
Ka morago ga go naganišiša ka taba ye, bafsa ba bantši ba ile ba phetha ka gore go dula ba sa tsenela thobalano le go itshwara ke phetho e kaonekaone. Ga ba itsholele phetho yeo goba go ikwa eka ba fetwa ke monate. Ela hloko seo ba bangwe ba bona ba se boletšego:
“Ke thabela gore ke sa le kgarebe! Ke bona go le kaone go phema bohloko bja monagano, bja mmele le bja maikwelo bjoo bo tlišwago ke go tsenela thobalano pele ga nako.”—Emily.
“Ke thabela gore ga go motho yoo nkilego ka ratana le yena yoo ga bjale re kgaoganego mola re kile ra robala mmogo, e bile ke thabela gore ke tloga ke kgodišegile gore ga ke na malwetši ao a fetelago ka thobalano.”—Elaine.
“Ke kwele banenyana ba bangwe ba dithaka tša ka ba bolela gore ba itsholela gore ba ile ba ba le thobalano gomme ba re ba duma gore nkabe ba ile ba leta, ga ke nyake go ipona ke dirile phošo e swanago le ya bona.”—Vera.
“Ke bone batho ba bantši ba kwele bohloko kudu ka ge ba ile ba robala le batho ba bangwe goba ka ge ba ile ba ratana le batho ba bantši. Go ya ka nna, seo ke go itšhulafaletša bophelo.”—Deanne.
Therešo e sa fetogego: O swanetše go tseba seo o se dumelago pele o gatelelwa goba o lekwa gore o be le thobalano.—Jakobo 1:14, 15.
O ka hlalosetša bjang ba bangwe ditumelo tša gago?
O swanetše go re’ng ge motho yo mongwe a go botšiša seo o se dumelago ka thobalano? Gantši go ithekgile ka maemo.
“Ge motho yo mongwe a ka nkwera e le feela go nkweša bohloko, nka se fo ema ka mo lebelela. Nka re: ‘Ga se taba ya gago,’ ke moka ka sepela.”—Corinne.
“Go a nyamiša gore batho ba bangwe kua sekolong ba fo nyaka go kweša ba bangwe bohloko ba re ba a ithabiša. Ge le nna ba ka mpotšiša ka wona morero woo, nka fo ikhomolela.”—David.
Na o be o tseba? Ka dinako tše dingwe Jesu o be a ‘araba’ batlaiši ba gagwe ka go fo ikhomolela.—Mateo 26:62, 63.
Eupša go thwe’ng ge e ba motho yoo a go botšišago a tloga a nyaka go tseba? Ge e ba o nagana gore motho yoo a ka ba a hlompha Beibele, o ka mmalela temana e bjalo ka 1 Bakorinthe 6:18, yeo e rego motho yo a tsenelago thobalano pele ga nako o direla mmele wa gagwe sebe, goba o a o gobatša.
Go sa šetšwe gore o thoma ka go diriša Beibele goba go se bjalo, o swanetše go tiiša ka ganong. O se lebale gore o na le tokelo ya go ikgantšha ka kgetho ya gago ya go dula o hlwekile boitshwarong.—1 Petro 3:16.
“Go araba ka kgodišego go bontšha gore ga o belaele ditumelo tša gago le gore o dira seo o se dirago ka gobane se lokile, e sego feela ka gobane o boditšwe gore o dire bjalo.”—Jill.
Therešo e sa fetogego: Ge e ba o kgodišegile ka boemo bja gago ka ditaba tša thobalano, o tla kgona go hlalosetša ba bangwe. O ka makatšwa ke tsela yeo ba ka go arabago ka yona. Melinda wa nywaga e 21 o re: “Batho bao ke šomago le bona ba ntheta ka ge ke sa le kgarebe. Ga ba bone seo e le bothata. Ba se tšea e le leswao la gore ke na le boitshwaro le mekgwa e mebotse.”
Temošo! Ge e ba o nyaka thušo ka go tiiša kgodišego ya gago ka thobalano, taonelouta letlakala la go itekola le le rego: “Kamoo o ka Hlalosago Ditumelo tša Gago ka Thobalano.” Le gona, bona puku ya Dipotšišo tša Bafsa le Dikarabo tše Šomago.
Kgaolo 24 ya Bolumo 1 e na le sehlogo se se rego: “Na Thobalano e tla Kaonefatša Tswalano ya Rena?”
Kgaolo 5 ya Bolumo 2 e na le sehlogo se se rego: “Ke ka Baka La’ng o sa Swanela go ba le Thobalano Pele ga Lenyalo?”
“Ke kgahlwa ke tsela yeo puku ya ‘Dipotšišo tša Bafsa’ e beago ditaba ka gona. Ka mohlala, letlakala 187 la Bolumo 1 le hlalosa kamoo go ba le thobalano pele ga lenyalo go swanago le go fa motho pheta ya gago ya go tura mahala. Go bjalo ka go ithekiša ka tšhelete ya tlase. Letlakala 177 le bontšha gore go ba le thobalano pele ga lenyalo go swana le go tšea seswantšho se sebotse gomme wa se dira mmete wa mojako. Sa go nkgahla kudu ke seo se lego go letlakala 54 la Bolumo 2. Mantšu a lego seswantšhong sa letlakala leo a re: ‘Go ba le thobalano pele ga lenyalo go swana le go bula mpho pele o ka e newa.’ Go swana le go utswa selo sa motho yo mongwe—e lego molekane wa gago wa ka moso.”—Victoria.


text:
BEIBELE E FETOŠA MAPHELO
Ke be ke Rata Baseball go Feta Dilo ka Moka!
NGWAGA WA MATSWALO: 1928
NAGA: COSTA RICA
BOPHELO BJA PELE E EBA MOKRISTE: O BE A NWELETŠE DIPAPADING LE GO PETŠHENG
BOPHELO BJA KA BJA NAKONG E FETILEGO
Ke goletše Puerto Limón le lefelong la kgauswi le yona. Puerto Limón ke motse o nago le boemakepe wo o lego lebopong la ka bohlabela bja Costa Rica. Batswadi ba ka ba be ba na le bana ba seswai gomme nna ke le wa bošupa go bana bao. Tate o hlokofetše ke na le mengwaga e seswai. Ka morago ga moo, mma o ile a swanelwa ke go re godiša a le noši.
Ke tšwa kgole le papadi ya baseball. Ke thomile go e bapala ke sa le ngwana. Ge ke le mengwageng ya mafelelo ya mahlalagading, ke ile ka thoma go bapalela sehlopha sa tlasana sa baseball. Ge ke dutše ke bapala moo ke le mengwageng ya ka ya bo-20, monna yo a bego a nyaka dibapadi o ile a nkgopela gore ke tle ke bapalele sehlopha sa maemo a godimo sa kua Nicaragua. Eupša ke be ke sa nyake go ya Nicaragua ka gobane ka nako yeo mma o be a lwala gomme ke mo hlokometše. Ka gona ke ile ka gana go bapalela sehlopha seo sa maemo a godimo. Ge nako e dutše e eya, monna yo mongwe yo le yena a bego a nyaka dibapadi o ile a nkgopela go tlo bapalela sehlopha sa baseball sa naga ya Costa Rica. Sehlopha seo sa naga se be se bopša ke dibapadi tšeo di bego di bapalela dihlopha tša tlasana. Nakong ye ke ile ka dumela go bapalela sehlopha sa naga. Ke bapetše sehlopheng sa naga go tloga ka 1949 go fihla ka 1952. Ke ile ka bapala dipapadi tša go latelelana kua Cuba, Mexico le Nicaragua. Ke be ke bapala sekhutlong sa bobedi le sa boraro (ke le baseman) gomme ke ile ka bapala dipapadi tše 17 ntle le go dira phošo. Ke be ke ekwa bose ge mašaba a goeletša leina la ka.
Sa go nyamiša ke gore ke be ke itshwere gampe. Le ge ke be ke na le kgarebe e tee, eupša ke be ke dula ke ikutswa le banenyana ba bangwe. E bile ke be ke le setagwa. Ka letšatši le lengwe ke ile ka tagwa kudu moo e lego gore ge ke tsoga ke be ke sa gopole gore ke fihlile bjang gae. Le gona, ke be ke petšha lotto le go bapala mataese.
Ge ke sa dutše ke phela ka tsela yeo, mma o ile a ba Hlatse ya Jehofa. O ile a leka go nthuta tumelo ya gagwe, eupša mathomong ke ile ka mo palela ka ge ke be ke nweletše kudu papading ya baseball. Ke be ke sa kwe tlala ge ke be ke itlwaeletša go bapala, le ge e be e le nako ya go ja. Ke be ke nagana ka papadi feela. Ke be ke rata baseball go feta dilo ka moka!
Lega go le bjalo, ge ke be ke na le mengwaga e 29 ke ile ka gobala kudu ge ke be ke leka go kama kgwele ge re be re bapala. Ka morago ga gore ke fole ke ile ka tlogela go bapala sehlopheng sa maemo a godimo. Eupša ke ile ka thoma go tlwaetša dibapadi tšeo di bego di bapalela sehlopha sa tlasana sa baseball sa kgauswi le gae.
KAMOO BEIBELE E FETOTŠEGO BOPHELO BJA KA
Ka 1957 ke ile ka amogela taletšo ya go ya kopanong ya selete ya Dihlatse tša Jehofa. Kopano yeo e be e swaretšwe lepatlelong leo ke bego ke bapala baseball go lona. Ge ke dutše moo, ke ile ka lemoga gore Dihlatse di itshwara ka tsela e hlomphegago, go fapana kudu le batho ba mašata bao ke bego ke ba bona dipapading tša baseball. Seo ke se bonego kopanong yeo se ile sa dira gore ke thome go ithuta Beibele le Dihlatse le go ya dibokeng tša tšona tša phuthego.
Dithuto tše dintši tšeo ke bego ke ithuta tšona ka Beibeleng di be di nkgahla. Ka mohlala, Jesu o ile a bolela e sa le pele gore mehleng ya bofelo, barutiwa ba gagwe ba be ba tla bolela ditaba tše dibotse tša Mmušo wa Modimo lefaseng ka moka. (Mateo 24:14) Le gona, ke ithutile gore Bakriste ba therešo ga se ba swanela go ruta batho Beibele ka morero wa gore ba dire tšhelete. Jesu o itše: “Le amogetše feela, neang feela.”—Mateo 10:8.
Ge ke le gare ke ithuta Beibele, ke be ke bapetša seo e se bolelago le seo Dihlatse tša Jehofa di se dirago. Ke be ke kgahlwa ke maiteko a magolo ao di bego di a dira a go phatlalatša ditaba tše dibotse tša Mmušo wa Modimo lefaseng ka moka. Ke be ke bona di na le moya wa go nea woo Jesu a laetšego gore Bakriste ba be le wona. Ka gona, ge ke be ke bala lengwalo la Mareka 10:21 gomme ke bona taletšo ya Jesu e rego ‘Etla o be molatedi wa ka,’ ke ile ka nyaka go ba Hlatse ya Jehofa.
Ke tšere nako e teletšana pele ke dira phetho ya go ba Hlatse. Ka mohlala, ke tšere mengwaga e mentši ke iteka mahlatse ka go bapala nomoro e tee ya lotto beke e nngwe le e nngwe. Lega go le bjalo, Beibele e ile ya nthuta gore Modimo o hloile batho ba go rapela “modimo wa Mahlatse” le batho ba megabaru. (Jesaya 65:11; Bakolose 3:5) Ka gona, ke ile ka kgaotša go petšha. Sontageng sa mathomo ka morago ga gore ke kgaotše go petšha lotto, nomoro ya ka yeo ke bego ke iteka mahlatse ka yona ile ya wina. Batho ba ile ba nkwera ka ge ke se ka bapala lotto bekeng yeo. Ba ile ba leka go nkgapeletša gore ke boele ke bapale lotto, eupša ke ile ka gana. Go tloga nakong yeo ga se ka ka ka petšha gape.
Letšatšing leo ke kolobeditšwego ka lona kopanong ya selete ya Dihlatse tša Jehofa, “semelo se sefsa” sa ka se ile sa lekwa. (Baefeso 4:24) Mantšiboeng ao, ge ke be ke boela hoteleng yeo ke bego ke dula go yona, ke ile ka hwetša ngwanenyana yo ke ilego ka ratana le yena a eme pele ga lebati la phapoši ya ka. O ile a nthapeletša ka gore: “Sammy, etla re ipshine,” eupša ke ile ka gana. Ke ile ka mo gopotša gore ga bjale ke phela ka melao ya motheo ya Beibele ya mabapi le boitshwaro. (1 Bakorinthe 6:18) O ile a galefa a re: “O re’ng?” O ile a nyenyefatša seo Beibele e se bolelago ka go itshwara gampe ka thobalano e bile a gapeletša gore re boelane. Go sa šetšwe seo a se boletšego, ke ile ka tsena ka phaphošing gomme ka notlela lebati. Lehono, ke thabile kudu gore ga e sa le ke eba Hlatse go tloga ka 1958, ke ile ka dula ke botega gomme ga se ka ka ka boela mekgweng ya ka e mebe.
KAMOO KE ILEGO KA HOLEGA KA GONA
Ke ikwa eka nka ngwala puku mabapi le kamoo ke hotšwego kudu ke go latela tlhahlo ya Beibele. Ke holegile ka go ba le bagwera ba kgonthe, bophelo bja go ba le morero le go hwetša lethabo la kgonthe.
Ke sa rata baseball, eupša ga e sa tla pele bophelong bja ka. Ge ke be ke bapala baseball, ke be ke tumile e bile ke na le tšhelete e ntši, eupša dilo tšeo e be e be e le tša nakwana. Eupša segwera seo ke nago le sona le Jehofa le batho bao ba mo hlankelago bao ke lego karolo ya bona e tla ba sa ka mo go sa felego. Beibele e re: “Lefase le a feta gomme go bjalo le ka kganyogo ya lona, eupša yo a dirago thato ya Modimo o dula a le gona ka mo go sa felego.” (1 Johane 2:17) Ga bjale ke rata Jehofa Modimo le batho ba gagwe go feta dilo ka moka!
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.


text:
BAFSA BA A BOTŠIŠA
Ke Eng Seo ke Swanetšego go se Tseba ka Dipapadi tša Elektroniki?
Molekwana wa dipapadi tša elektroniki
Kua United States, moo dipapadi tša elektroniki e lego intasteri yeo e dirago ditolara tše dimilione milione ...
Go akanyetšwa gore ke batho ba mengwaga e mekae bao ba bapalago dipapadi tše tša elektroniki?
18
30
-
Ke batho ba bong bofe bao ba bapalago dipapadi tše?
Diperesente tše 55 ke banna; diperesente tše 45 ke basadi
Diperesente tše 15 ke banna; diperesente tše 85 ke basadi
-
Dihlopheng tše tše pedi, ke sefe seo e lego karolo e kgolo ya bao ba ratago go bapala dipapadi tše?
Basadi ba mengwaga e 18 le go feta
Masogana a mengwaga e 17 le a ka tlase
-
Dikarabo (Di theilwe dinyakišišong tša 2013):
B. 30.
A. Basadi bao ba bapalago dipapadi tše ke diperesente tše 45—palo ye ke mo e ka bago seripa sa dibapadi ka moka.
A. Basadi ba mengwaga e 18 le ba go feta ke diperesente tše 31 tša bao ba bapalago dipapadi tšeo mola bašemane ba mengwaga e 17 le ba ka tlase e le diperesente tše 19.
Dipalopalo tšeo di ka go nea pono ya gore ke bomang bao ba bapalago dipapadi tše. Eupša ga di go botše ditlamorago—tše mpe goba tše dibotse—tšeo dipapadi tša elektroniki di ka go kgomago ka gona.
Se se lokilego ka tšona
Ke efe ya dipolelo tše di latelago mabapi le dipapadi tša elektroniki tšeo o dumelelanago le tšona?
“Ke mokgwa o thabišago woo o ka matlafatšago ditswalano tša gago le ba lapa leno le bagwera.”—Irene.
“Di dira gore o se ke wa dula o nagana ka dilo tšeo di diregago bophelong.”—Annette.
“Di ka loutša bokgoni bja gago bja go arabela kapejana ge selo se itšego se direga.”—Christopher.
“Di go nea bokgoni bja go rarolla mathata.”—Amy.
“Di go thuša gore o dule o diriša monagano wa gago; di go dira gore o nagane, o loge maano le go bona gore o ka dira selo se itšego ka tsela efe.”—Anthony.
“Dipapadi tše dingwe di go kgothaletša go dirišana le le sehlopha le bagwera.”—Thomas
“Dipapadi tše dingwe di dira gore o itšhidulla le gore o se ke wa ba le mmele.”—Jael.
Na o dumelelana le tše dingwe tša dipolelo tše—goba mohlomongwe ka moka ga tšona? Dipapadi tša dibidio di ka thuša monagano le mmele. Le ge dipapadi tše dingwe e le tša go fetiša nako le gore di ka mokgwa wo Annette a boletšego ka gona gore “di dira gore o se ke wa dula o nagana ka dilo tšeo di diregago bophelong,” ga se ka mehla di fošagetšego.
● Beibele e re “dilo tšohle ka tlase ga magodimo di na le nako ya tšona,” go akaretša le nako ya go itapološa—Mmoledi 3:1-4.
Se se fošagetšego ka tšona
Na dipapadi tše di go jela nako?
“Ge nka thoma go e bapala, ke thatafalelwa ke go kgaotša. Ke dula ke ipotša gore ‘ge nka fo bapala la mafelelo!’ Ge ke re phaphara, ke ba ke šetše ke bapetše diiri tše dintši le gore ke šetše ke feditše nako e ntši kudu ke le pele ga yona!”—Annette.
“Dipapadi tše tša bidio di ka senya nako. O dula moo diiri tše telele ke moka wa ikwa eka go na le se sengwe seo o se fihleletšego ka ge o feditše papadi le go e kgona ka makga a mahlano, eupša therešo ke gore ga se wa dira selo.”—Serena.
Therešo e sa fetogego: Ge e ba o lahlegetšwe ke tšhelete, o ka e hwetša gape. Eupša seo ga se bjalo ge go tliwa tabeng ya go lahlegelwa ke nako. Ka mantšu a mangwe nako e bohlokwa go feta tšhelete. Ka gona o se ke wa forwa!
● Beibele e re: “Tšwelang pele le sepela ka bohlale ..., le diriša nako ya lena ka bohlale.”—Bakolose 4:5.
Na dipapadi tša elektroniki di kgoma monagano wa gago?
“Melato ya bosenyi yeo o ka golegwago goba go bolawa e dirwa ka tsela e itšego dipapading tša dibidio ka ponyo ya leihlo.”—Seth.
“Gore o fihlelele pakane ya gago papading ye o swanetše go fenya manaba a gago. Gantši, se se bolela go a bolaya ka ditsela tše di fapafapanego tše sehlogo kudu.”—Annette.
“Ka dinako tše dingwe o ka se kgolwe seo o se botšago bagwera ba gago ge o dutše o bapala—dipolelo tše bjalo ka ‘E hwa!’ goba ‘ke tlo go bolaya!’ ”—Nathan.
Therešo e sa fetogego: Efoga dipapadi tšeo di godišago dilo tšeo Modimo a di hloilego, go akaretša bošoro, thobalano e gobogilego le go dirišana le meoya e mebe.—Bagalatia 5:19-21; Baefeso 5:10; 1 Johane 2:15, 16.
● Beibele e re Jehofa “o hloile le ge e le mang yo a ratago bošoro”—e sego go dira bošoro feela. (Psalme 11:5) Le ge kgetho ya gago ya dipapadi tše e sa bontšhe gore o tla ba motho wa mohuta mang, di ka bolela se sengwe ka motho yoo o šetšego o le yena.
Seo o ka naganago ka sona: Puku ya Getting to Calm, e re: “Dipapadi tša dibidio di ka ba le tšhušumetšo e kgolo ya kamoo ngwana a itshwarago ka gona go feta thelebišene, ka gobane bana ga ba fo iponela mogale yo matla le yo šoro—ge e le gabotse ke bona bagale bao. Ka ge dipapadi tše di ruta bana go etša ge morutiši a ruta ka klaseng, ge e le gabotse ba tloga ba ithuta bošoro.”—Bapiša le Jesaya 2:4.
Bontšha go hlaphogelwa
Bafsa ba bantši ba ile ba ithuta go ba le tekatekano ka go diriša dipapadi tša elektroniki. Ela hloko mehlala ye e mebedi.
“Ke be ke bapala dipapadi tše go ba go fihla bošego ke nagana gore: ‘Ke fo ba ke hloka diiri tše hlano feela gore ke robale, na ga go bjalo? E re ke bapale la mafelelo.’ Lega go le bjalo, ke ithutile go bea dipapadi tše maemong a tšona. Ke lebelela go di bapala e le selo se sekaone seo nka se dirago nako le nako ge ke lewa ke bodutu. Eupša selo se sengwe le se sengwe se swanetše go dirwa ka go lekanyetšwa.”—Joseph.
“Ke fokoditše go di bapala, e bile ke kgona go dira dilo tše ntši! Ke kgonne go kaonefatša bodiredi bja ka, ke leka go thuša ba bangwe ka phuthegong ya gešo le go ithuta go bapala piano. Ruri go na le dilo tše dintši tšeo nka di dirago!”—David.
● Beibele e re basadi le banna ba godilego monaganong ba swanetše go ba ba “lekanetšego mekgweng.” (1 Timotheo 3:2, 11) Ba thabela go itapološa eupša ba tseba moo ba swanetšego go kgaotša, e bile ba na le boitshwaro bja go dira seo.—Baefeso 5:10.
Therešo e sa fetogego: Go bapala dipapadi tše e ka ba boitapološo bjo bobotse ge feela di bewa boemong bja tšona. Eupša o se tlogelele gore dipapadi tše di laole nako ya gago goba di go dire gore o lahlegelwe ke pono ka dilo tša bohlokwa bophelong. Ge e le gabotse, go e na le gore o dule o tshwenyegile kudu ka go leka go atlega papading yeo, na go ka se be kaone go dira maiteko a go fihlelela pakane ya gago gore o tle o atlege bophelong bja kgonthe?


text:
PONO YA BEIBELE
Go Leboga
Go bohlokwa gore yo mongwe le yo mongwe a bontšhe tebogo bophelong bja letšatši le letšatši, ka ge go hweditšwe gore go dira bjalo go na le mehola e mentši mmeleng, monaganong le maikwelong.
Ke bjang go bontšha tebogo go dirago gore o ikwe o phetše gabotse?
SEO THUTAMAHLALE YA TŠA KALAFO E SE BOLELAGO
Go ya ka sehlogo seo se lego ka go Harvard Mental Health Letter, “go leboga go tswalanywa kudu le lethabo. Go leboga go thuša batho gore ba ikwe ba thabile, ba be le diphihlelo tšeo di kgahlišago, ba phele gabotse mmeleng, ba kgone go lebeletšana le mathata le go ba le ditswalano tšeo di tiilego.”
SEO BEIBELE E SE BOLELAGO
Beibele e re kgothaletša go hlagolela moya wa go leboga. Moapostola Paulo yo a ilego a bea mohlala o mobotse, o ngwadile gore: “Ipontšheng le le ba lebogago.” Ka mohlala, o ile a ‘leboga Modimo ka go se kgaotše’ ka karabelo e botse yeo batho ba ilego ba e bontšha molaetšeng woo a bego a ba botša wona. (Bakolose 3:15; 1 Bathesalonika 2:13) Lethabo leo le swarelelago ga le tlišwe feela ke go leboga ka sewelo, eupša le tlišwa ke go ba le moya wa go leboga. Seo gape se re šireletša gore re se be le moya wa go ipona re swanelwa ke dilo tše itšego, go ba le lehufa le go boloka sekgopi, e lego dilo tšeo di ka dirago gore batho ba bangwe ba re katoge, gomme ra lahlegelwa ke lethabo bophelong.
Mmopi wa rena o re beetše mohlala o mobotse wa go leboga. O ile a leboga gaešita le batho. Baheberu 6:10 e re: “Modimo ga se yo a sa lokago moo a ka lebalago modiro wa lena le lerato leo le le bontšhitšego leineng la gagwe.” Mmopi wa rena o bona go se leboge e le go se loke goba go hloka toka.
“Thabang ka mehla. Le lebogeng se sengwe le se sengwe.”
—1 Bathesalonika 5:16, 18.
Go leboga go godiša bjang ditswalano tša rena le ba bangwe?
GO ITHUTA GO SEO SE DIREGAGO BOPHELONG
Ge re leboga go tšwa pelong, go sa šetšwe gore re leboga mpho, mantšu a botho goba re thušitšwe ka tsela e itšego, re bontšha motho yoo gore o bohlokwa. Batho bao re sa ba tsebego le bona ba a thaba ge re ba leboga ka ge ba re diretše dilo tše di botse, go swana le ge ba re swaretše lebati.
SEO BEIBELE E SE BOLELAGO
Jesu Kriste o boletše gore: “Tlwaelang go fa gomme batho ba tla le fa. Ba tla le tšhelela memenong ya diaparo tša lena kelo e botse, yeo e katetšwego, yeo e hlokgoseditšwego le ya go falala.” (Luka 6:38) Ela hloko mohlala wa Rose, e lego ngwanenyana wa sefoa wa kua Vanuatu, sehlakahlakeng seo se lego ka Borwa bja Pacific.
Rose o ile a ya dibokeng tša Dihlatse tša Jehofa, eupša ka ge a be a sa tsebe polelo ya diatla e bile go se na yo a tsebago polelo yeo ka phuthegong, o be a sa holege kudu. Ge banyalani bao ba kgonago go fetolela polelo ya diatla ba be ba etetše phuthego yeo gomme ba bona bothata bjoo, ba ile ba thoma klase ya polelo ya diatla. Rose o ile a leboga kudu. O itše: “Ke thabela go ba le bagwera ba bantši ka tsela ye bao ba nthatago.” Banyalani bao ba mo thušitšego ba thaba kudu ge ba bona go leboga ga gagwe e bile ba bona ge a tšea karolo dibokeng. Rose gape o a leboga ge a bona maiteko ao ba bangwe ba a dirilego gore ba ithute polelo ya diatla e le gore ba kgone go bolela le yena.
‘Yo a tlišago ditebogo e le sehlabelo sa gagwe ke yena yo a tagafatšago Modimo.’
—Psalme 50:23.
O ka hlagolela bjang moya wa go leboga?
SEO BEIBELE E SE BOLELAGO
Tsela yeo re ikwago ka yona e tswalana kudu le tsela yeo re naganago ka yona. Mongwadi wa Beibele e lego Dafida o boditše Modimo ka thapelo gore: “Ke naganišišitše ka mediro ya gago ka moka; ke ile ka nagana ka modiro wa diatla tša gago.” (Psalme 143:5) Dafida e be e le motho yo a tsepamego le yo a naganišišago. O be a na le moya wa go leboga ka gobane o be a phela a naganišiša ka ditsela tša Modimo, e lego seo a ilego a se dira karolo ya bophelo bja gagwe.
Beibele e re nea keletšo ye e botse, e re: ‘Dilo le ge e le dife tša therešo, tše di rategago, tšeo go bolelwago gabotse ka tšona, tša bokwala le dilo le ge e le dife tše di tumišegago—tšwelang pele le naganišiša ka dilo tše.’ (Bafilipi 4:8) Mantšu ao a rego “tšwelang pele le naganišiša” a bontšha bohlokwa bja gore re naganišiše ka mehla, e lego seo se tla re thušago go bontšha moya wa go leboga.
“Dilo tšeo ke naganišišago ka tšona pelong ya ka e tla ba tša mabapi le kwešišo.”
—Psalme 49:3.


text:
Dipotšišo tša Bafsa le Dikarabo tše Šomago, Bolumo 2
O hloka keletšo yeo o ka e botago! Puku ya Dipotšišo tša Bafsa le Dikarabo tše Šomago, Bolumo 2, e na le keletšo e bjalo. Bolumo ye e na le dipoledišano tšeo di dirilwego le bafsa ba makgolokgolo lefaseng ka bophara. Keletšo e holago ya Beibele e ba thušitše. Bjale ithute kamoo e ka go thušago ka gona.
Bolumo ye e tla go nea dikarabo tša dipotšišo tša mabapi le:
Batho ba Bong bjo bo Fapanego le bja Gago
Diphetogo Bophelong
Ditaba tša Segwera
Sekolo le Dithaka tša Gago
Ditaba tša Ditšhelete
Batswadi ba Gago
Maikwelo a Gago
Boitapološo
Kgolo ya Gago ya Moya
O ka taonelouta puku ye ka sebopego sa PDF, goba wa kgopela kopi yeo e gatišitšwego ka go ngwalela go e nngwe ya diofisi tša rena.
Tlhokomedišo: Faele ya PDF ya puku ye e na le mo o ka kgonago go ngwalela gona. Ge e ba sedirišwa sa gago sa elektroniki se kgona go dira bjalo, o ka tsenya mantšu le dikarabo tša gago ka lebanya ka pukung.


text: Tags : Dodmane Huduga Songs Download, Dodmane Huduga Mp3 Songs Download, Dodmane Huduga Songs Free Download, Dodmane Huduga Film Songs Free Download, Dodmane Huduga Movie Mp3 Songs, Dodmane Huduga Mp3 Songs, Dodmane Huduga Mp3, Dodmane Huduga Musics, Dodmane Huduga Audios, Dodmane Huduga Songs Listen Online, Dodmane Huduga Music List, Dodmane Huduga All Songs Zip, Dodmane Huduga Mp3 List, C/o Doddmane Dodmane Huduga Mp3 Songs, C/o Doddmane Dodmane Huduga Songs Download, Dodmane Huduga C/o Doddmane Free Songs Download


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Kutollo 7:1-17
7 Ka morago ga se ka bona barongwa ba bane+ ba eme dikhutlong tše nne tša lefase ba kakatletše diphefo tše nne+ tša lefase, gore go se be le phefo e fokago lefaseng goba lewatleng goba sehlareng le ge e le sefe.+2 Ka bona morongwa yo mongwe a rotoga bohlabatšatši,+ a na le leswao la Modimo yo a phelago;+ a goeletša ka lentšu le le hlabošago barongwa ba bane bao ba dumeletšwego go senya lefase le lewatle,3 a re: “Le se senye lefase goba lewatle goba dihlare go fihla ge re swaile+ bahlanka ba Modimo wa rena diphatleng tša bona.”+4 Ka kwa palo ya ba ba swailwego e le dikete tše lekgolo-masomenne-nne (144 000),+ ba swailwe go tšwa molokong o mongwe le o mongwe+ wa barwa ba Isiraele:+5 Molokong wa Juda+ go swailwe ba dikete tše lesomepedi (12 000);molokong wa Rubeni+ ba dikete tše lesomepedi (12 000);molokong wa Gada+ ba dikete tše lesomepedi (12 000);6 molokong wa Ashere+ ba dikete tše lesomepedi (12 000);molokong wa Nafutali+ ba dikete tše lesomepedi (12 000);molokong wa Manase+ ba dikete tše lesomepedi (12 000);7 molokong wa Simeone+ ba dikete tše lesomepedi (12 000);molokong wa Lefi+ ba dikete tše lesomepedi (12 000);molokong wa Isakara+ ba dikete tše lesomepedi (12 000);8 molokong wa Sebulone+ ba dikete tše lesomepedi (12 000);molokong wa Josefa+ ba dikete tše lesomepedi (12 000);molokong wa Benjamini+ go swailwe ba dikete tše lesomepedi (12 000).+9 Ka morago ga dilo tše ka lebelela gomme ka bona lešaba le legolo+ leo go sego motho yo a kgonago go le bala, le le tšwago ditšhabeng tšohle,+ melokong yohle, merafong yohle+ le malemeng ohle+ le eme pele ga sedulo sa bogoši+ le pele ga Kwana, le apere diaparo tše telele tše tšhweu;+ le swere makala a mopalema+ ka diatleng.10 Le dutše le goeletša ka lentšu le le hlabošago, le re: “Phološo e tšwa go Modimo wa rena+ yo a dutšego sedulong+ sa bogoši, le go Kwana.”+11 Barongwa ka moka+ ba be ba eme go dikologa sedulo sa bogoši le bagolo+ le dibopiwa tše di phelago tše nne,+ ke moka ba wa ka difahlego tša bona pele ga sedulo sa bogoši ba rapela Modimo,+12 ba re: “Amene! Anke tšhegofatšo le letago le bohlale le tebogo le kgodišo le matla+ le bokgoni e be tša Modimo wa rena go iša mehleng ya neng le neng. Amene.”+13 Ke moka yo mongwe wa bagolo+ a re go nna: “Ba ba aperego diaparo tše telele tše tšhweu+ ke bomang gomme ba tšwa kae?”14 Gona moo ka re go yena: “Morena wa ka, ke wena o tsebago.” A re go nna: “Ba ke bao ba tšwago masetlapelong a magolo+ gomme ba hlatswitše diaparo tša bona tše telele ba di šweufatša+ mading+ a Kwana.15 Ke ka baka leo ba lego pele+ ga sedulo sa bogoši sa Modimo; ba mo direla tirelo e kgethwa+ mosegare le bošego ka tempeleng ya gagwe; Yo a dutšego sedulong sa bogoši+ o tla phurollela tente+ ya gagwe godimo ga bona.16 Ba ka se hlwe ba swarwa ke tlala le ge e le lenyora, le gona letšatši le ka se hlwe le ba fiša le ge e le go fišwa ke phišo le ge e le efe e babolago,+17 gobane Kwana+ yeo e lego kgauswi le sedulo sa bogoši e tla ba diša,+ e tla ba iša didibeng tša meetse+ a bophelo. Modimo o tla phumola megokgo ka moka mahlong a bona.”+


text:
KGAOLO YA LESOMETSHELA
Kgetha go Hlankela Modimo
1, 2. O swanetše go ipotšiša potšišo efe, le gona ke ka baka la’ng se se le bohlokwa?
THUTONG ya gago ya Beibele, o ithutile gore batho ba bantši bao ba ipolelago gore ba hlankela Modimo, ge e le gabotse ba ruta dilo tšeo Modimo a di hloilego e bile ba bangwe ba a di dira. (2 Bakorinthe 6:17) Ke ka baka leo Jehofa a re laelago gore re tšwe bodumeding bja maaka, e lego “Babilona o Mogolo.” (Kutollo 18:2, 4) O tla dira’ng? Yo mongwe le yo mongwe wa rena o swanetše go itirela phetho, le gona re swanetše go ipotšiša gore: ‘Na ke nyaka go hlankela Modimo ka tsela yeo a nyakago ke mo hlankela ka yona, goba na ga ke nyake go fetoša tsela yeo ke bego ke dutše ke mo hlankela ka yona?’
2 Ge e ba o šetše o tlogetše kereke goba o ngwadile lengwalo la go laela, o dirile gabotse. Eupša ka pelong o ka ba o sa na le mekgwa le meetlo ya bodumedi bja maaka yeo o sa e thabelago. Anke re ahlaahleng e mengwe ya mekgwa yeo le meetlo gomme re bone gore ke ka baka la eng go le bohlokwa kudu gore re e lebelele ka tsela yeo Jehofa a e lebelelago ka yona.
GO RAPELA DISWANTŠHO LE BADIMO
3. (a) Ke ka baka la’ng batho ba bangwe ba ka hwetša go le thata go tlogela go diriša diswantšho ge ba rapela Modimo? (b) Beibele e re’ng ka go diriša diswantšho ge re rapela Modimo?
3 Batho ba bangwe ba feditše mengwaga e mentši ba rapela Modimo ba diriša diswantšho goba mafelwana a go rapela ka dintlong tša bona. Ge e ba le wena o be o dira seo, o ka ikwa o sa lokologe goba wa bona eka ke phošo go rapela Modimo o sa diriše dilo tšeo. Eupša gopola gore Jehofa o re ruta kamoo re swanetšego go mo rapela. Le gona Beibele e re botša ka mo go kwagalago gore Jehofa ga a nyake re diriša diswantšho borapeding bja rena.
4. (a) Ke ka baka la’ng re se ra swanela go rapela batho ba gabo rena bao ba hwilego? (b) Ke ka baka la’ng Jehofa a ile a botša setšhaba sa gagwe gore se se ke sa leka go bolela le bahu?
4 Batho ba bangwe ba ka fetša nako e ntši le matla a bona ba leka go kgahliša batho ba gabo bona bao ba hwilego. Go ka ba gwa direga gore ba a ba rapela. Eupša re ithutile gore bahu ba ka se re thuše goba ba re gobatša. Ga ba phele lefelong le itšego. Ge e le gabotse, go kotsi go leka go boledišana le bona ka gobane molaetša le ge e le ofe wo o kwagalago o etšwa go wa leloko yo a hwilego ge e le gabotse o tla ba o etšwa go batemona. Ke ka baka leo Jehofa a laetšego Baisiraele gore ba se ke ba leka go boledišana le bahu goba go tšea karolo mohuteng le ge e le ofe wa botemona.
5. O ka thušwa ke’ng go tlogela go diriša diswantšho ge o rapela Modimo le go kgaotša go rapela badimo?
5 Ke’ng seo se ka go thušago gore o se sa diriša diswantšho ge o rapela Modimo goba gore o tlogele go rapela badimo? O swanetše go bala Beibele, gomme o naganišiše kamoo Jehofa a lebelelago dilo tšeo ka gona. Dilo tšeo di a mo ‘šišimiša.’ (Doiteronomio 27:15) Rapela Jehofa letšatši le letšatši gore a go thuše go bona dilo ka tsela yeo yena a di bonago ka yona le gore a go thuše go mo hlankela ka tsela yeo a e amogelago. (Jesaya 55:9) O ka kgodišega gore Jehofa o tla go nea matla ao o a hlokago gore o lahle selo se sengwe le se sengwe bophelong bja gago seo se sepedišanago le borapedi bja maaka.
NA RE SWANETŠE GO KETEKA KERESEMOSE?
6. Ke ka baka la’ng go ile gwa kgethwa di-25 tša December gore e be letšatši la go keteka matswalo a Jesu?
6 Keresemose ke letšatši la maikhutšo leo le ratwago kudu lefaseng, le gona batho ba bantši ba nagana gore ke letšatši la go keteka matswalo a Jesu. Eupša ge e le gabotse Keresemose e tswalana le borapedi bja maaka. Encyclopedia e nngwe e hlalosa gore baheitene ba Baroma ba be ba keteka go tswalwa ga letšatši ka di-25 tša December. Baetapele ba kereke ba be ba nyaka gore baheitene ba bantši ba fetoge Bakriste, ka gona gaešita le ge Jesu a se a belegwa ka di-25 tša December, ba ile ba kgetha go keteka matswalo a Jesu ka letšatši leo. (Luka 2:8-12) Barutiwa ba Jesu ba be ba sa keteke Keresemose. Puku e nngwe ya ditšhupetšo e hlalosa gore mengwaga e 200 ka morago ga gore Jesu a belegwe, “ga go na motho yo a bego a tseba gabotse gore o belegwe neng, le gona ke batho ba sego kae feela bao ba bego ba na le taba le gore o belegwe neng.” (Sacred Origins of Profound Things) Keresemose e thomile go ketekwa mengwaga e makgolo a mmalwa ka morago ga ge Jesu a phetše mo lefaseng.
7. Ke ka baka la’ng Bakriste ba therešo ba sa keteke Keresemose?
7 Batho ba bantši ba tseba Keresemose le meetlo ya yona e etšwa boheiteneng. Meetlo e bjalo ka meletlo ya go fana dimpho. Ka mohlala, kua Engelane le dikarolong tše dingwe tša Amerika, batho ba kile ba thibelwa go keteka Keresemose ka baka la setlogo sa yona sa boheitene. Motho le ge e le ofe yo a bego a e keteka o be a otlwa. Eupša mafelelong batho ba ile ba thoma go keteka Keresemose gape. Ke ka baka la’ng Bakriste ba sa keteke Keresemose? Ka gobane ba nyaka go kgahliša Modimo ka dilo ka moka tšeo ba di dirago.
NA RE SWANETŠE GO KETEKA MATŠATŠI A MATSWALO?
8, 9. Ke ka baka la’ng Bakriste ba lekgolong la pele la nywaga ba be ba sa keteke matšatši a matswalo?
8 Batho ba bantši ba rata go keteka matšatši a bona a matswalo. Na Bakriste ba swanetše go keteka matšatši a matswalo? Menyanya feela ya go ketekwa ga matšatši a matswalo yeo go bolelwago ka yona ka Beibeleng ke ya batho bao e bego e se barapedi ba Jehofa. (Genesi 40:20; Mareka 6:21) Meletlo ya go ketekwa ga matšatši a matswalo e be e le ya go hlompha medimo ya maaka. Ke ka baka leo Bakriste ba lekgolong la pele la nywaga ba bego ba “lebelela go ketekwa ga letšatši la matswalo e le moetlo wa boheitene.”
9 Baroma ba bogologolo le Bagerika ba be ba dumela gore go na le moya o itšego ge motho a belegwa gomme moya woo o tla mo šireletša. Puku yeo e bitšwago The Lore of Birthdays e hlalosa gore: “Moya wo o dirišana ka tsela e itšego le modingwana wa letšatši leo motho a belegwego ka lona.”
10. Ke ka baka la’ng Bakriste lehono ba se ba swanela go keteka matšatši a matswalo?
10 Na o nagana gore Jehofa o thabela meletlo yeo e sepedišanago le bodumedi bja maaka? (Jesaya 65:11, 12) Aowa, ga a e thabele. Ke ka baka leo re sa ketekego matšatši a matswalo goba letšatši le ge e le lefe la maikhutšo leo le sepedišanago le bodumedi bja maaka.
NA GO NA LE TABA GORE O DIRA ENG?
11. Ke ka baka la’ng batho ba bangwe ba keteka matšatši a maikhutšo? Selo sa bohlokwa kudu go wena e swanetše go ba eng?
11 Batho ba bangwe ba a tseba gore Keresemose le matšatši a mangwe a maikhutšo ke a boheitene, eupša ba no tšwela pele ba a keteka. Ba nagana gore matšatši a maikhutšo ke sebaka se sebotse sa go fetša nako le malapa a bona. Na le wena o ikwa ka tsela yeo? Ga se phošo go nyaka go fetša nako o na le ba lapa la gago. Jehofa ke mohlami wa lapa, gomme o nyaka gore re be le tswalano e botse le malapa a rena. (Baefeso 3:14, 15) Lega go le bjalo, re swanetše go tshwenyega ka go ba le tswalano e botse le Jehofa go e na le go kgahliša ba leloko ka go keteka matšatši a maikhutšo a bodumedi bja maaka. Ke ka baka leo moapostola Paulo a boletšego gore: “Tšwelang pele le kgonthišetša se se amogelegago go Morena.”
12. Ke’ng seo se dirago gore letšatši le itšego la maikhutšo le se amogelege go Jehofa?
12 Batho ba bantši ba re ga ba na taba le gore letšatši le itšego la maikhutšo le thomile bjang, eupša Jehofa ga a ikwe ka tsela yeo. Ga a amogele matšatši a maikhutšo ao a thomilego borapeding bja maaka goba ao a phagamišago batho goba maswao a setšhaba. Ka mohlala, Baegipita ba be ba na le meletlo e mentši yeo ba bego ba e direla medimo ya bona ya maaka. Ka morago ga gore Baisiraele ba lokollwe Egipita, ba ile ba ekiša o mongwe wa meletlo ya Baegipita gomme ba o bitša “monyanya wa Jehofa.” Eupša Jehofa o ile a ba otla ka ge ba dirile seo. (Ekisodo 32:2-10) Go etša ge moporofeta Jesaya a boletše, ga se ra swanela go “[kgwatha] selo sa go se hlweke.”
EBA BOTHO GE O DIRIŠANA LE BA BANGWE
13. O ka ipotšiša dipotšišo dife ge o tlogela go keteka matšatši a maikhutšo?
13 Ge o dira phetho ya gore o se sa keteka matšatši a maikhutšo, o ka ipotšiša dipotšišo tše dintši. Ka mohlala: Ke swanetše go dira’ng ge batho bao ke šomago le bona ba mpotšiša gore ke ka baka la’ng ke sa keteke Keresemose le bona? Ke swanetše go dira’ng ge motho yo mongwe a mpha mpho ya Keresemose? Ke swanetše go dira’ng ge e ba monna wa ka goba mosadi wa ka a nyaka gore ke keteke matšatši a maikhutšo? Nka thuša bjang bana ba ka gore ba se ke ba nyama ka ge ba sa keteke letšatši le itšego la maikhutšo goba matšatši a bona a matswalo?
14, 15. O ka dira’ng ge e ba motho a re o ipshine ka letšatši la maikhutšo goba a go nea mpho?
14 Go bohlokwa gore o diriše bohlale ge o dira phetho ya seo o tlago go se bolela le go se dira boemong bjo bongwe le bjo bongwe. Ka mohlala, ge batho ba re o ipshine ka letšatši la maikhutšo, o se ke wa ba hlokomologa. O ka fo re: “Ke a leboga.” Eupša ge motho a nyaka go tseba ka mo go oketšegilego, o ka kgetha go mo hlalosetša gore ke ka baka la eng o sa keteke letšatši le itšego la maikhutšo. Lega go le bjalo, ka mehla bolela ka botho, ka šedi le ka tlhompho. Beibele e re: “Anke mantšu a lena ka mehla e be a kgahlišago, a nokilwego ka letswai, e le gore le tsebe kamoo le swanetšego go araba yo mongwe le yo mongwe ka gona.” (Bakolose 4:6) Mohlomongwe o ka hlalosa gore o thabela go fetša nako o na le batho ba bangwe le go ba nea dimpho eupša o kgethile go se dire bjalo matšatšing ao a maikhutšo.
15 O swanetše go dira’ng ge motho yo a itšego a go nea mpho? Beibele ga e re nee melao, eupša e re botša gore re swanetše go dula re na le letswalo le lebotse. (1 Timotheo 1:18, 19) Mohlomongwe motho yo a go neago mpho ga a tsebe gore ga o keteke letšatši leo la maikhutšo. Goba a ka re: “Ke a tseba gore ga o keteke letšatši le la maikhutšo, eupša ke nyaka go go nea mpho ye.” Go sa šetšwe gore boemo ke bofe, o ka itirela phetho ya ge e ba o tla amogela mpho yeo goba o ka se e amogele. Eupša phetho le ge e le efe yeo o e dirago, kgonthišetša gore o dula o na le letswalo le lebotse. Ga re nyake go dira selo le ge e le sefe seo se tlago go senya tswalano ya rena le Jehofa.
WENA LE LAPA LA GAGO
16. O swanetše go dira’ng ge e ba ba lapa la gago ba nyaka go keteka matšatši a maikhutšo?
16 O swanetše go dira’ng ge e ba ba lapa la gago ba nyaka go keteka letšatši la maikhutšo? O se ke wa lwa le bona. Gopola gore ba na le tshwanelo ya go ikgethela seo ba nyakago go se dira. Eba botho gomme o hlomphe dikgetho tša bona go etša ge le wena o nyaka gore ba hlomphe tša gago. (Bala Mateo 7:12.) Eupša o swanetše go dira’ng ge e ba ba lapa la gago ba nyaka go ipshina le wena ka letšatši la maikhutšo? Pele o dira phetho, rapela Jehofa gore a go thuše go dira e nepagetšego. Nagana ka boemo bjoo gomme o dire nyakišišo ka bjona. Gopola gore o nyaka go thabiša Jehofa ka dinako tšohle.
17. O ka dira’ng go thuša bana ba gago gore ba se ke ba nagana gore go na le seo ba se tingwago ge batho ba bangwe ba keteka matšatši a maikhutšo?
17 O ka dira’ng go thuša bana ba gago ge ba bona batho ba bangwe ba keteka matšatši a maikhutšo? O ka fela o ba direla dilonyana tše ba di thabelago. E bile o ka ba nea dimpho ba sa letela. Le gona e nngwe ya dimpho tše dibotse kudu tšeo o ka di neago bana ba gago ke nako ya gago le go ba bontšha lerato.
HLANKELA MODIMO BORAPEDING BJA THEREŠO
18. Ke ka baka la’ng re swanetše go ya dibokeng tša Bokriste?
18 E le gore re kgahliše Jehofa, re swanetše go tlogela bodumedi bja maaka gotee le meetlo le go keteka matšatši a maikhutšo ao a sepedišanago le bjona. Eupša re swanetše go hlankela Modimo borapeding bja therešo. Bjang? Tsela e nngwe ke ka go ba gona ka mehla dibokeng tša Bokriste. (Bala Baheberu 10:24, 25.) Diboka ke karolo ya bohlokwa kudu ya borapedi bja therešo. (Psalme 22:22; 122:1) Re ka kgothatšana ge re bokana gotee.
19. Ke ka baka la’ng go le bohlokwa gore o botše ba bangwe ditherešo tša Beibele tšeo o ithutilego tšona?
19 Tsela e nngwe yeo o tla bontšhago gore o kgetha borapedi bja therešo ke ka go botša ba bangwe seo o ithutilego sona ka Beibeleng. Batho ba bantši ba ikwa ba gateletšegile ka baka la dilo tše mpe tšeo di diregago mo lefaseng. (Hesekiele 9:4) Mohlomongwe go na le batho bao o ba tsebago bao ba ikwago ka tsela yeo. Ba botše ka dilo tše di kgahlišago tšeo di tlago go direga nakong e tlago. Ge o etla dibokeng tša Bokriste e bile o botša ba bangwe therešo ya Beibele, o tla lemoga gore ga o sa nyaka go ba karolo ya bodumedi bja maaka le meetlo ya bjona. O ka kgodišega gore o tla thaba le gore Jehofa o tla šegofatša kudu maiteko a gago ge o kgetha go mo hlankela ka tsela yeo a e amogelago.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 9:1-21
9 Lega go le bjalo, leswiswi le ka se etše la mohlang wola naga e be e le tlalelong, go etša nakong e fetilego ge motho a be a nyatša naga ya Sebulone le naga ya Nafutali.+ Ka morago o ile a godiša+ naga yeo—tseleng e bapilego le lewatle, tikologong ya Noka ya Jorodane, e lego Galilea ya ditšhaba.+2 Batho bao ba bego ba sepela leswiswing ba bone seetša se segolo.+ Ge e le bao ba dulago nageng ya leswiswi le lesoleso,+ ba hlabetšwe ke seetša.+3 O atišitše setšhaba;+ o okeditše lethabo la sona.+ Se thabile pele ga gago go etša ge se thaba nakong ya puno+ gomme se thabile go etša bao ba thabago ge ba arolelana dithebola.+4 Ka gobane joko ya morwalo+ wa bona le kgati yeo e ba itiago magetleng gotee le molamo wa yo a ba gapeletšago go šoma,+ o di robagantše go etša mehleng ya Midiane.+5 Ka gobane seaparo seo se thankgetšego madi le seeta se sengwe le se sengwe sa yo a gatago+ wa go thothometša lefase di tlo fišwa tša jewa ke mollo.+6 Gobane re belegetšwe ngwana,+ re neilwe morwa;+ pušo e tla ba legetleng la gagwe.+ O tla bitšwa Moeletši yo a Makatšago,+ Modimo yo Matla,+ Tate wa ka mo go sa Felego+ le Kgošana ya Khutšo.+7 Go naba ga pušo ya gagwe+ le go ata ga khutšo go ka se fele+ sedulong sa bogoši sa Dafida+ le mmušong wa gagwe, e le gore a e tiiše+ le go e thekga ka toka+ le go loka,+ go tloga ga bjale go ya pele le go iša mehleng ya neng le neng. Se se tla dirwa ke phišego ya Jehofa wa madira.+8 Jehofa o rometše Jakobo kahlolo gomme ya wela Isiraele.+9 Batho ka moka ba Efuraime le badudi ba Samaria+ ka baka la boikgogomošo le mereba ya dipelo tša bona, ba tla tseba seo,+ fela ba re:+10 “Go phušotšwe ditena, fela re tla aga ka maswika a betlilwego.+ Go remilwe dihlare tša mesikamore,+ fela re tla bjala tša metsedara.”11 Jehofa o tla tsošetša Retsini manaba gore a lwe le yena gomme a hlohleletša manaba a Efuraime,+12 e lego Siria go tšwa ka bohlabela+ le Bafilisita go tšwa ka bodikela,+ a tla ahlamiša melomo a metša Isiraele.+ Ka baka leo bogale bja gagwe ga se bja phohlela, eupša o sa dutše a otlolotše seatla sa gagwe.+13 Batho ga se ba retologela go Yo a ba otlago,+ gomme ga se ba tsoma Jehofa wa madira.+14 Jehofa o tla kgaola hlogo+ le mosela+ gotee le lekala le lehlakanoka ka letšatši letee+ mo Isiraele.15 Hlogo ke motšofadi yo a hlomphegago+ gomme mosela ke moporofeta yo a neago taelo ya maaka.+16 Bao ba etelelago batho ba pele ba a ba aroša;+ gomme bao ba etelelwago pele, ba gakanegile.+17 Ke ka baka leo Jehofa a ka se thabelego masogana+ a bona gomme a ka se gaugele ditšhiwana* le bahlologadi ba bona; ka gobane ka moka ga bona ke bahlanogi+ le badirabobe gomme melomo ka moka e bolela tša go hloka tlhaologanyo. Ka baka leo bogale bja gagwe ga se bja phohlela, eupša o sa dutše a otlolotše seatla sa gagwe.+18 Ka gobane bokgopo bo lauma go etša mollo;+ bo tla ja dihlašana tša meetlwa le mofoka.+ Bo tla fiša sethokgwa,+ sa kuelela go etša muši.+19 Naga e tšhungwa ka mollo ka baka la kgalefo ya Jehofa gomme batho ba jewa ke mollo.+ Ga go yo a tlago go kwela le ngwanabo bohloko.+20 Motho o tla sega nama ka go le letona gomme a fela a swerwe ke tlala; yo mongwe o tla ja nama ka go le letshadi gomme a se khore.+ Yo mongwe le yo mongwe wa bona o tla ja nama ya letsogo la gagwe,+21 Manase o tla ja Efuraime gomme Efuraime a ja Manase. Bobedi bja bona ba tla hlasela Juda.+ Ka baka leo bogale bja Modimo ga se bja phohlela, eupša o sa dutše a otlolotše seatla sa gagwe.+


text:
TABA YA LETLAKALA LA KA NTLE | MAAKA AO A DIRAGO GORE GO BONAGALE EKA MODIMO GA A RATEGE
Therešo e ka go Lokolla
Ka letšatši le lengwe, ge Jesu a be a le kua Jerusalema, o be a bolela ka Tatagwe, Jehofa, gomme a pepentšha baetapele ba maaka ba bodumedi ba mehleng ya gagwe. (Johane 8:12-30) Seo a ilego a se bolela ka nako yeo se re ruta kamoo re ka hlahlobago ditumelo tše di tumilego tša mabapi le Modimo lehono. Jesu o itše: “Ge e ba le dula lentšung la ka, gona le barutiwa ba ka e le ka kgonthe, le tla tseba therešo gomme therešo e tla le lokolla.”—Johane 8:31, 32.
“Dula lentšung la ka.” Mo Jesu o bea tekanyetšo ya go sekaseka ge e ba dithuto tša bodumedi e le “therešo.” Ge o ekwa go bolelwa selo se itšego ka Modimo, ipotšiše gore, ‘Na se se dumelelana le mantšu a Jesu le Mangwalo ka moka a Makgethwa?’ Ekiša bao ba ilego ba kwa ge moapostola Paulo a bolela le bao ba bego “ba hlahloba Mangwalo ka kelohloko letšatši le letšatši go bona ge e ba dilo tše [dilo tšeo ba bego ba ithuta tšona] di be di le bjalo.”—Ditiro 17:11.
Marco, Rosa le Raymonde, bao ka moka ba tsopotšwego sehlogong sa pele sa lelokelelo le la dihlogo, ba ile ba hlahlobišiša ditumelo tša bona ka go ithuta Beibele le Dihlatse tša Jehofa. Ba ithutile’ng?
Marco: “Morutiši wa rena wa Beibele o be a diriša Mangwalo go araba potšišo e nngwe le e nngwe yeo nna le mosadi wa ka re bego re na le yona. Lerato la rena la go rata Jehofa le ile la thoma go gola, gomme le rena re ile ra batamelana kudu bjalo ka monna le mosadi!”
Rosa: “Mathomong, ke be ke tšea Beibele e fo ba puku ya filosofi yeo e lekago go hlalosa Modimo e diriša tsela ya batho ya go nea mabaka. Lega go le bjalo, ganyenyane-ganyenyane ke ile ka hwetša dikarabo tša dipotšišo tša ka. Ga bjale, Jehofa ke motho wa kgonthe go nna. Ke Motho yoo nka mmotago.”
Raymonde: “Ke ile ka rapela Modimo gore a nthuše go ithuta ka yena. Ka moragonyana ga moo, nna le monna wa ka re ile ra thoma go ithuta Beibele. Mafelelong, re ile ra ithuta therešo ka Jehofa! Re ile ra thabišwa kudu ke go tseba gore ke Modimo wa mohuta mang.”
Beibele ga e pepentšhe feela maaka ka Modimo; e utolla therešo mabapi le dika tša gagwe tše di ipiletšago. Ke Lentšu la gagwe le le buduletšwego, gomme le re thuša “gore re tsebe dilo tšeo re di neilwego ka botho ke Modimo.” (1 Bakorinthe 2:12) Ke ka baka la’ng o sa iponele ka noši kamoo Beibele e ka arabago dipotšišo tše di tlwaelegilego eupša e le tše bohlokwa mabapi le Modimo, morero wa gagwe le bokamoso bja rena? Bala dikarabo tša tše dingwe tša dipotšišo tše ka tlase ga “Dithuto tša Beibele > Dipotšišo tša Beibele di a Arabja” go www.jw.org/nso. Gape o ka kgopela thuto ya Beibele Wepesaeteng yeo goba wa e kgopela go yo mongwe wa Dihlatse tša Jehofa. Re kgodišegile gore ge e ba o dira bjalo, o tla hwetša go le bonolo go rata Modimo go feta kamoo o bego o nagana ka gona.


text:
MATLAKALA A GO ITEKOLA
Go Lebeletšana le Mathata a go Gola
Letlakala le la go itekola le tla go thuša go lebeletšana le mathata ao a bago gona nakong ya go gola.
Tše di Oketšegilego go tšwa Dihlogong tše
Go Ithuta go Amogela Gore ga se wa Phethagala
Letlakala le la go ithuta le ka go thuša gore o se ke wa letela gore wena le batho ba bangwe le phele eka le phethagetše
Go Oketša Bagwera ba ka
Ithute kamoo o ka oketšago bagwera ba gago le kamoo o ka dirago seo ka gona.
Go Bea Dinepe Inthaneteng le Botumo bja Gago
Ithute kamoo o ka bago šedi gore o se ke wa wela kotsing ka go bea dinepe Inthaneteng.
MATLAKALA A GO ITEKOLA A BAFSA


text:
TŠHUTISO 7
Mmušo wa Modimo ke Ying?
1. Mmušo wa Modimo ke Ying?
Mmušo wa Modimo ke mmušo wo o lawolang o le ku legedimong. O nyoko thiba sekgala sa mebušo ye mengwana ka moka ke mokane wa maka gore tso Modimo a di nyakang di makege ku legedimong le mo lefaseng. Ditaba tso tsa gore go na le Mmušo wa Modimo di gabutši ka maatla. Go se botala Mmušo wa Modimo o nyoko re neya tso re di nyakang. O nyoko maka gore batho ka moka mo lefaseng ba mamarelane e be selo ka ssoši.
Mmušo o tshwanele o be le kgoši. Jehova o kgetiye Jeso Morwayi wage gore a be Kgoši ya Mmušo Wage.
2. Ke ntaba Jeso go le Kgoši ya gabutši?
Morwayi wa Modimo ke Kgoši ya gabutši ka gore o lukiye, a e motho wa go fo tseyatseyega. (Johane 1:14) Fote o na le matšhika ya magolo gore a thuše batho ka gore o nyoko lawola mo lefaseng yene a le ku legedimong. Mo a fetsa go tsusiwa, o yinugele legedimong a segela a dula thina le letsogo la go ja la Jehova a yemele yene. (Maheberu 10:12, 13) Modimo o feleletsiye a mo neyye maatla ya go lawola.
3. Jeso o nyoko buša le mang?
Go na le batho “ba go hlaolega” bo ba nyoko bušang le Jeso legedimong. (Daniyele 7:27) Ba mathomo ba go hlaolega bo ba kgetiwweng ke bapostola ba Jeso ba go tshepega. Le gana byalo, Jehova o sa ya mahlong a kgeta banna le basadi ba go tshepega ba go hlaolega. Ba tsusiwa go tshwana le Jeso, ka mmele wa moya.
Bo ba yang legedimong nka bakae? Jeso o re ke “sehlopa se senyana.” (Luka 12:32) Mo ba felele ba nyoko ba 144 000. Ba nyoko lawola lefase ba na le Jeso.
4. Go yye gwa makega ying mo Jeso a thoma go lawola?
Mmušo wa Modimo o thomme go buša ka 1914. * Mo Jeso a kena Bogošing, o thomme ka go bošela Sathane le mademona yage lefaseng. Sathane o yye a fufulela ka matla a thoma go faganya le go dungha lefase ka moka. (Kutullo 12:7-10, 12) Go tlogisela gana hala, dilo tsa go baba di fo yeketsega di yeketsegiye. Dintwa, ditlala, malwele ya mošagašaga le go tekateka ga lefase ka moka ke “tsa go šupetsa” gore go se botala Mmušo wa Modimo o nyoko lawola lefase.
5. Mmušo wa Modimo o segelela ying?
Ka mmereko wa go tšhomayela lefaseng ka moka, Mmušo wa Modimo o šele o thomme go maka gore batho ba go tlala ba go tšwa dipolekeng tsa mohlobohlobo ba be selo ka ssoši. Dimiliyone tsa batho ba go loka ba šala Jeso morago. Mmušo wa Modimo o nyoko ba phemela mo go tlusiwa masepediselo ya ya go befa ya dilo. Byalo, bo ba nyakang go phela ka tlase ga mmušo wa Modimo ba tshwanele go tšhuta ka Jeso le go mo theetsela.
Mo go thomme 1 000 ya mongwaga, Mmušo o nyoko segelela so Modimo a se nyakiyeng go tlogela botala ka batho. Lefase le nyoko ba pharadeisi. Jeso o nyoko feleletsa a busetsiye Mmušo ga Papage. (1 Makorente 15:24-26) Ke mang ye o kwang nkare o ka mmotsa ka ditaba tso tsa Mmušo wa Modimo?
^ ser. 6 Mo o nyaka tsa go tlala ka tsa seporofeto sa gore Baebele e bolabodiye ying ka tsa mongwaga wa 1914 di soko makega, lebelela lephephe 215 go segela ga 218 ga puku ya Beibele e re Ruta Eng?


text:
Nka Hwetša Bjang Bodumedi bja Therešo?
Karabo ya Beibele
Beibele ge e bontšha phapano magareng ga bao ba lego bodumeding bja therešo le bao ba sego go bjona e re: “Le tla ba tseba ka dienywa tša bona. Na batho ba ke ba fule diterebe meetlweng goba mago dimeleng tše di hlabago?” (Mateo 7:16) Go swana le ge o ka kgona go bona phapano magareng ga moterebe le mohlare wa meetlwa ka dienywa tša tšona, o ka kgona go bona phapano magareng ga bodumedi bja therešo le bja maaka ka dienywa tša bjona, goba o ka bo bona ka maswao a latelago.
Bodumedi bja therešo bo ruta therešo yeo e theilwego Beibeleng, e sego dithutong tša batho. (Johane 4:24; 17:17) Se se akaretša therešo mabapi le moya (soul) le kholofelo ya bophelo bjo bo sa felego lefaseng la paradeise. (Psalme 37:29; Jesaya 35:5, 6; Hesekiele 18:4) Go oketša moo, bodumedi bja therešo ga bo tšhabe go pepentšha maaka ao bodumedi bo a rutago.—Mateo 15:9; 23:27, 28.
Bodumedi bja therešo bo thuša batho go tseba Modimo, go akaretša le go ba ruta leina la gagwe la Jehofa. (Psalme 83:18; Jesaya 42:8; Johane 17:3, 6) Ga bo rute gore ga a kwešišege goba ga a batamelege; go e na le moo, bo ruta gore o nyaka re e ba le tswalano le yena.—Jakobo 4:8.
Bodumedi bja therešo bo gatelela gore Modimo o nea phološo ka Jesu Kriste. (Ditiro 4:10, 12) Ditho tša bjona di latela ditaelo tša Jesu le go katanela go ekiša mohlala wa gagwe.—Johane 13:15; 15:14.
Bodumedi bja therešo bo dumela gore Mmušo wa Modimo ke kholofelo e nnoši ya batho. Ditho tša bjona ka mafolofolo di botša ba bangwe ka Mmušo woo.—Mateo 10:7; 24:14.
Bodumedi bja therešo bo kgothaletša lerato le se nago boithati. (Johane 13:35) Bo ruta ditho tša bjona gore di hlomphe batho go sa šetšwe gore ke ba setšhaba sefe le gona bo amogela batho go tšwa merafong, ditšong, malemeng le ditlogong ka moka. (Ditiro 10:34, 35) Ka ge ditho tša bjona di rata batho, ga di tšee karolo dintweng.—Mika 4:3; 1 Johane 3:11, 12.
Bodumedi bja therešo ga bo na baetapele bao ba lefšago e bile ga bo bitše ditho tše dingwe ka maina a bodumedi a tumilego kudu.—Mateo 23:8-12; 1 Petro 5:2, 3.
Bodumedi bja therešo ga bo tšee karolo ditabeng tša dipolotiki. (Johane 17:16; 18:36) Lega go le bjalo, ditho tša bjona di hlompha le go kwa babuši ba dinageng tša gabo tšona, ka go dumelelana le Beibele ge e re: “Neang Kesara tša Kesara [e lego mebušo] eupša Modimo le mo nee tša Modimo.”—Mareka 12:17; Baroma 13:1, 2.
Bodumedi bja therešo ke tsela ya bophelo, e sego motlwae feela goba setlwaedi. Ditho tša bjona di kgomarela melao ya Beibele ya boitshwaro dikarolong ka moka tša bophelo. (Baefeso 5:3-5; 1 Johane 3:18) Go e na le go ithola kgwara, ditho tša bjona di hwetša lethabo ka go hlankela “Modimo yo a thabilego”—1 Timotheo 1:11.
Bao ba lego borapeding bja therešo e tla ba sehlotswana. (Mateo 7:13, 14) Ditho tša bodumedi bja therešo gantši di tšeelwa fase, di a kwerwa, le go tlaišwa ka baka la go dira thato ya Modimo.—Mateo 5:10-12.
Tsela yeo motho a ikwago ka yona ka bodumedi, ga e bo dire bja therešo
Go kgetha bodumedi go ithekgile feela ka tsela yeo re ikwago ka bjona go ka ba kotsi. Beibele e ile ya bolela e sa le pele ka nako yeo ka yona batho ba tla bago ‘gare ga barutiši ba bodumedi gore ba kweše ditsebe tša bona bose.’ (2 Timotheo 4:3) Ka go fapana le se, Beibele e re kgothaletša gore re latele “mohuta wa borapedi bjo bo hlwekilego le bjo bo sa šilafalago ponong ya Modimo wa rena le Tate,” le ge e ba bodumedi bjoo bo sa tlwaelega.—Jakobo 1:27, Johane 15:18, 19.


text:
TŠHUTISO 11
Melawo ya Baebele ye re Thuša ka Ying?
1. Ke ntaba re nyaka go yetetsiwa?
Modimo ye a re makiyeng o hlalefiye go re feta. O re pasopa go tshwana le papa wa go nyaka bana bage ka matla. Fote, ke mo a sa nyake re timakela dilo re mmeyye kgole. (Jeremiya 10:23) Go tshwana le ngwananyana ye a nyakang go yetetsiwa ke batswadi bage, ka moka ga rune re nyaka Modimo a re yetetsa. (Jesaya 48:17, 18) Baebele e šupetsa gore e tšwa ga Modimo ka gore e na le melawo ya go re yetetsa.
Melawo ya Jehova ye re tšhutisa tsela ya go bafala ya go phela. Fote ye re šupetsa gore re make byang mo re nyaka bophelo bya go ya go yye. Ka gore re makiye ke Modimo, mo re nyaka dilo di re sepelela gabutši, re tshwanele re mo theetsele mo a kene a re tšhutisa.
2. Melawo ya ka Baebeleng ke yefeng?
Melawo ya ka Baebeleng ke nnete yo e sa tšhentšhing. Melawo ye mengwana ke ya go fo re thuša mo re gahlana le dilo bophelong. (Dotoronoma 22:8) Re tshwanele go berekisa monagano wa rune go kwisisa gore molawo o bereka byang mo re ka bang re le gona. (Diyema 2:10-12) Mo re beyisa, Baebele ye re tšhutisa gore bophelo re bo neyye ke Modimo. Nnete yone e ka re gelepa mmerekong, ka mitšing ya rune le mo re kene re sepela mo dipateng. Go thušega rune.
3. Melawo ka mebedi ye megolo ke yefeng?
Jeso o bolabodiye gore melawo yo ka mebedi ke ya go tseyediwa gedimo. Wa mathomo o šupetsa gore re phelela ying—go tšiba Modimo, go mo nyaka ka matla le go mmerekela ka go tshepega. Re tshwanele go dula re nagana ka molawo wo dilong ka moka tso re di kgetang. (Diyema 3:6) Bo ba tseyelang melawo yowa gedimo ba ba banghane ba Modimo, ba jabola ka nnete fote ba nyoko phela go ya go yye.
Molawo wa bobedi o nyoko re yetetsa gore re tshwarane le ba bangwana ka khutšo. (1 Makorente 13:4-7) Mo re nyaka go berekisa molawo wo wa bobedi, re tshwanele go yekisela mokgwa wa Modimo wa go tshwara batho.
4. Melawo ya Baebele ye re thuša ka ying?
Melawo ya Baebele ye tšhutisa mitši gore e ngangarelane, e be selo ka ssoši. (Makolose 3:12-14) Fote Lentsu la Modimo le phimisa mitši dilo tsa go tlala ka go tšhutisa molawo wa go re yetetsa
Mo re theetsela so Baebele e se tšhutisang, go ka sa be le tso di re hlopang mmeleng le moyeng. Mo re beyisa, ga go tlala bo ba hirang batho ba nyaka ba go phela ka go tshepega ba latelela melawo ya Baebele le ba go bereka ka matla. (Diyema 10:4, 26; Maheberu 13:18) Lentsu la Modimo le re tšhutisa gore re tikwe re yenele ka so re nang naso, fote le re bonghane bya rune le Modimo re bo yise ka ku mahlong ga dilo tso re nang natso.
Re ka phema le malwele mo re berekisa melawo ya Baebele. (Diyema 14:30; 22:24, 25) Mo re ka fo berekisa molawo wa Modimo wa gore re sa tlayili mo re nwa byala, re ka sa kene ke malwele ya go bolaya le go tšwelela ke dikotsi. (Diyema 23:20) Jehova a a gane re nwa byala, mara o re re mete. (Pisalema 104:15; 1 Makorente 6:10) Melawo ya Modimo e thuša rune gore re pasopege maphelong le menaganong. (Pisalema 119:97-100) Bakreste ba nnete a ba fo hlompa melawo ya Modimo gore go jabole bona. Ba nyaka le go thanaka Jehova.
Tšhuta tse Dingwana
KA RUNE
Kgopela go Tšhutisiwa Baebele
Tšhutisiwa ditaba tsa ka Baebeleng ka nako yo o e nyakang le polekeng yo o e kgetiyeng.